text:
Telearagatnaşyk, telemetriýa, habar beriş tilsimatlarynyň we teleýaýradyş enjamlarynyň «Türkmentel — 2018» atly XI halkara sergisine hem-de ylmy maslahata gatnaşyjylara
Gadyrly myhmanlar!
Hormatly aragatnaşyk pudagynyň işgärleri!
Sizi Telearagatnaşyk, telemetriýa, habar beriş tilsimatlarynyň we teleýaýradyş enjamlarynyň «Türkmentel — 2018» atly XI halkara sergisiniň hem-de ylmy maslahatyň öz işine başlamagy bilen tüýs ýürekden gutlaýaryn. Aşgabatda yzygiderli geçirilýän maslahatda aragatnaşygyň halkara ulgamyna goşulyşmak bilen bagly möhüm meseleleriň netijeli çözgüdini tapjakdygyňyza, bu ugurda özara bähbitli gatnaşyklaryň täze ugurlaryny kesgitlejekdigiňize berk ynanýaryn.
Aragatnaşyk pudagyna häzirki zamanyň ösen, ýokary hilli tehnologiýalaryny we ylmy-tehniki ösüşiň iň soňky gazananlaryny ornaşdyrmakda, ýurdumyzyň milli telekommunikasiýa ulgamyny dünýä ülňülerine laýyk derejede ösdürmekde hyzmatdaşlygyň ähmiýeti örän uludyr. Şoňa görä-de, biz bu ugurda halkara guramalar we kompaniýalar bilen alnyp barylýan hyzmatdaşlygy giňeltmäge we ösdürmäge uly ähmiýet berýäris.
Gadyrly myhmanlar!
Ýurdumyzyň aragatnaşyk pudagynyň kuwwatyny yzygiderli artdyrmak maksady bilen hem-de 2018 — 2024-nji ýyllar üçin ýurdumyzyň kosmos ulgamyny ösdürmek, raýatlarymyza ýokary hilli we elýeterli aragatnaşyk hyzmatlaryny hödürlemek boýunça işleri üstünlikli durmuşa geçirmek üçin döwletimiz tarapyndan uly möçberde maýa goýum serişdeleri goýberilýär.
Bu bolsa ýurdumyzyň häzirki zamanyň ösen tehnologiýalaryndan üzňe bolman, döwür bilen aýakdaş gitmegine, jemgyýet üçin möhüm bolan internet hyzmatynyň hiliniň ýokarlandyrylmagyna uly mümkinçilikleri döredýär. Halklaryň ýakynlaşmagynda, döwletleriň durnukly ösmeginde, eziz Watanymyzyň logistik merkeze öwrülmeginde möhüm orun eýeleýän, ýurdumyzyň çäginde gurlup, ulanylmaga berilýän halkara optiki-süýümli esasy aragatnaşyk ulgamlary hem yzygiderli kämilleşdirilýär. Bu geçirijiler diňe bir Merkezi Aziýa sebitinde däl, eýsem, Gündogar — Günbatar, Demirgazyk — Günorta ugurlary boýunça hem üstaşyr ulgamlaryň möhüm şahasy bolup, döwletimiziň milli aragatnaşyk pudagynyň has-da ösmegine ýardam berýär.
Hormatly halkara sergä we ylmy maslahata gatnaşyjylar!
Hormatly myhmanlar!
Bitarap döwletimiz işjeň hem-de netijeli gatnaşyklaryň giňeldilmegine we okgunly ösdürilmegine ygrarly bolmak bilen, ähli ulgamlarda ýokary ösüş depginlerini gazanýan ýurtlaryň hataryna goşulýar hem-de dünýä bileleşiginiň ünsüni özüne çekýär. Biziň ýurdumyz syýasy we işewürlik merkezi hökmünde dünýäde giňden tanalýar. Berkarar Watanymyzda sebitleýin hem-de ählumumy ähmiýetli maslahatlar we çäreler yzygiderli geçirilýär. «Açyk gapylar» syýasatyny işjeň durmuşa geçirmek arkaly Garaşsyz döwletimiz hyzmatdaş ýurtlary bilen Gündogaryň we Günbataryň medeniýetlerini baglanyşdyran Beýik Ýüpek ýolunyň häzirki şertlerde täzeden dikeldilmegine hem işjeň gatnaşýar. Şoňa görä-de, şu ýyl ýurdumyzda “Türkmenistan — Beýik Ýüpek ýolunyň ýüregi» diýlip yglan edildi.
Milli ykdysadyýetimiziň ösdürilmegi, giň möçberli maksatnamalaryň durmuşa geçirilmegi täze wezipeleri öňde goýýar, şol sanda kommunikasiýa we elektron aragatnaşyk serişdeleriniň has-da kämilleşdirilmegini talap edýär. Ýokary maglumat tehnologiýalar ulgamynda hödürlenýän dürli hyzmatlara bolan isleg yzygiderli artýar. Biziň ýurdumyz aragatnaşygyň häzirki şertlerinde ilatyň islegini kanagatlandyrmak üçin maksatnamalaýyn çäreleri durmuşa geçirýär we raýatlarymyz üçin aragatnaşyk hyzmatlarynyň elýeterli bolmagy ileri tutulýan wezipeleriň biri bolup durýar.
Häzirki döwürde ýurdumyzda telefon beketleri döwrebaplaşdyrylýar, şäherleriň arasynda optiki-süýümli aragatnaşyk ulgamlary çekilýär. Aragatnaşygyň hemra ulgamy hereket edýär, milli öýjükli aragatnaşyk ulgamy giňeldilýär. Guramalaryň, kärhanalaryň we okuw mekdepleriniň maglumat-kommunikasiýa tehnologiýalary bilen üpjünçilik derejesi ýokarlanýar, internetden peýdalanýanlaryň sany yzygiderli artýar.
Biziň Garaşsyz, hemişelik Bitarap Watanymyz transmilli telekommunikasiýa ulgamynyň ösüşi babatda gyzyklanma bildirýän ähli döwletler bilen özara bähbitli hyzmatdaşlyk etmäge hemişe taýýardyr. Şeýle gatnaşyklar sebitiň ägirt uly üstaşyr mümkinçilikleriniň durmuşa geçirilmegini, aragatnaşygyň häzirki zaman hyzmatlarynyň ýola goýulmagyny, maglumat tehnologiýalarynyň ýokary derejesini üpjün edýär. Bu bolsa, öz gezeginde, diňe ýurdumyzyň ykdysady kuwwatynyň ýokarlanmagyna däl-de, eýsem, beýleki döwletleriň hem ykdysadyýetiniň ösmegine itergi berer.
Hormatly aragatnaşykçylar!
Gadyrly dostlar!
Sizi Telearagatnaşyk, telemetriýa, habar beriş tilsimatlarynyň we teleýaýradyş enjamlarynyň «Türkmentel — 2018» atly XI halkara sergisiniň hem-de ylmy maslahatyň öz işine başlamagy bilen ýene-de bir gezek tüýs ýürekden gutlaýaryn.
Bu ýöriteleşdirilen çäräniň dünýä jemgyýetçiligini berkarar Watanymyzyň aragatnaşyk ulgamynyň ýeten derejesi bilen tanyşdyrmakda, telekommunikasiýa ulgamynda hyzmatdaşlyk etmäge gyzyklanma bildirýän ýurtlar bilen meseleleri bilelikde ara alyp maslahatlaşmakda möhüm ähmiýete eýe boljakdygyna berk ynanýaryn.
Size berk jan saglyk, abadançylyk we alyp barýan işleriňizde uly üstünlikleri arzuw edýärin.
Türkmenistanyň Prezidenti
Gurbanguly BERDIMUHAMEDOW


c: text/html

text:
Garaşsyz, hemişelik Bitarap Türkmenistanyň ähli halkyna
Garaşsyz, hemişelik Bitarap Türkmenistanyň ähli halkynaMähriban watandaşlar!
Hormatly medeniýet we sungat işgärleri!
Sizi «Türkmenistan — Beýik Ýüpek ýolunyň ýüregi» diýlip yglan edilen ýylda ilkinji gezek bellenýän Medeniýet we sungat işgärleriniň hem-de Magtymguly Pyragynyň şygryýet güni mynasybetli tüýs ýürekden gutlaýaryn. Size berk jan saglyk, maşgala abadançylygyny we döredijilik üstünliklerini arzuw edýärin.
Berkarar döwletimiziň bagtyýarlyk döwründe ýurdumyzyň syýasy, ykdysady we medeni durmuşynda uly üstünliklere beslenýän giň möçberli işler alnyp barylýar. Garaşsyz, hemişelik Bitarap Watanymyzda milli medeniýetimiz we sungatymyz ösüşiň kämil belentliklerine göterilýär. Türkmen medeniýetiniň, sungatynyň we edebiýatynyň has-da kämilleşmegi, täze eserler bilen baýlaşmagy üçin döwletimizde ähli şertler döredilýär. Gözel Diýarymyzda döwlet derejesinde bellenýän şanly seneler, milli baýramçylyklar, halkara çäreler medeniýet ulgamyny uly rowaçlyklara besleýär.
Şu ýyl Ahal welaýatynda geçirilýän Medeniýet hepdeligi türkmen medeniýetiniň we sungatynyň gazananlaryny, milli gymmatlyklarymyzy kämilleşdirmäge we dünýä tanatmaga giň mümkinçilikleri döredýär.
Hormatly medeniýet we sungat işgärleri!
Ýurdumyzda giňden bellenýän Medeniýet we sungat işgärleriniň hem-de Magtymguly Pyragynyň şygryýet güni şu ýyl aýratyn many-mazmuna eýe bolýar.
Berkarar döwletimiziň bagtyýarlyk döwründe akyldar şahyrymyzyň asyrlar aşyp gelen isleg-arzuwlary hasyl bolup, agzybir halkymyz bagtyýar we abadan durmuşda ýaşaýar. Bu gün Magtymguly Pyragynyň çuňňur pähim-paýhasa ýugrulan dürdäne goşgulary watançylygyň, ynsanperwerligiň we döwletliligiň waspyna öwrülip, dünýä dillerinde belent ýaňlanýar.
Eziz Watanymyzda Medeniýet we sungat işgärleriniň hem-de Magtymguly Pyragynyň şygryýet gününiň bilelikde bellenilmeginiň özboluşly manysy bardyr. Akyldar şahyrymyz Magtymguly Pyragy ýurdumyzyň ähli medeniýet we sungat işgärleriniň ruhy halypasydyr. Pyragynyň paýhasy ähli döredijilik işgärleri üçin nusgalyk mekdepdir.
Garaşsyz ýurdumyzda durmuşyň ähli ugurlarynda ýetilen belent sepgitlerde Magtymguly Pyragynyň döredijilik mekdebinden ylham alýan medeniýet we sungat işgärleriniň mynasyp goşandy bardyr. Ajaýyp döwrümiziň bedew badyny, belent ruhuny çeper wasp etmekde, halkymyzy täze üstünliklere galkyndyrmakda, bagtyýarlyk döwrümiziň türkmen medeniýetiniň we sungatynyň ösüş aýratynlyklaryny çuňňur öwrenmekde, has-da kämilleşdirilmegini, täze derejelere göterilmegini üpjün etmekde ýurdumyzyň medeniýet we sungat işgärleriniň alyp barýan işleriniň ähmiýeti örän uludyr. Şoňa görä-de, biz ýurdumyzyň medeniýet we sungat işgärlerine uly ynam bildirýäris, olaryň netijeli, döredijilikli işlemekleri, täze, döwrebap eserleri döretmekleri üçin ähli şertleri döredýäris. Biz bu döwletli işleri geljekde hem üstünlikli dowam ederis.
Hormatly adamlar!
Garaşsyz, hemişelik Bitarap döwletimiz bu gün halkara çäreleriň, maslahatlaryň geçirilýän merkezine öwrülýär. Şunuň bilen bir hatarda, ýurdumyzyň döredijilik işgärleri daşary ýurtlarda geçirilýän döwlet derejesindäki halkara çärelere yzygiderli gatnaşmak bilen, baý tejribe toplaýarlar. Medeniýet we sungat ussatlarymyz dünýäniň dürli döwletlerinde geçirilýän Türkmenistanyň Medeniýet günlerine hem işjeň gatnaşýarlar.
Garaşsyz ýurdumyzda dostlukly döwletleriň Medeniýet günleri hem üstünlikli geçirilýär. Bu bolsa dünýä halklarynyň türkmen medeniýeti bilen, biziň medeniýet we sungat ussatlarymyzyň beýleki milletleriň medeniýeti bilen içgin tanyşmaklaryna, özara tejribe alyşmaklaryna giň ýol açýar.
Berkarar Watanymyzda dünýä döwletleriniň ünsüni özünde jemleýän täze üstünlikleriň we belent netijeleriň gazanylmagy halkymyzyň milli medeni mirasyny, maddy we ruhy-ahlak gymmatlyklaryny has belentliklere götermäge giň mümkinçilikleri berýär.
Ak şäherimiz Aşgabatda, welaýatlarymyzda, etraplarymyzda we şäherlerimizde gurlan döwrebap medeni maksatly binalarymyz döwletli Diýarymyzyň keşbini düýpgöter özgertdi. Häzirki wagtda ýurdumyzyň teatrlary, kitaphanalary, muzeýleri, medeniýet öýleri bagtyýar halkymyzyň we myhmanlarymyzyň iň bir gelim-gidimli ýerlerine öwrüldi. Bularyň ählisi bolsa biziň şu günki bagtyýarlyk döwrümiziň datly miweleridir. Milli medeniýetimiziň we sungatymyzyň gülläp ösýändiginiň subutnamasydyr.
Mähriban türkmen halkym!
Hormatly medeniýet we sungat işgärleri!
Sizi Medeniýet we sungat işgärleriniň hem-de Magtymguly Pyragynyň şygryýet güni bilen ýene-de bir gezek tüýs ýürekden gutlaýaryn.
Size berk jan saglyk, maşgala ojaklaryňyzyň abadan bolmagyny, türkmen medeniýetiniň, sungatynyň we edebiýatynyň täze belentliklere ýetmegi ugrunda alyp barýan döredijilikli işleriňizde uly üstünlikleri gazanmagyňyzy arzuw edýärin!
Türkmenistanyň Prezidenti
Gurbanguly BERDIMUHAMEDOW.
Copyright 2012-2018 Türkmenistanyň Döwlet habarlar agentligi

robotstxt: allowed

filter: keep


text:
[ynamda:rlyk]
Ynama mynasyplyk, ynamy ödänlik, ynamlylyk, ynançlylyk, ygtybarlylyk.
Ýol hiç ýere sowulman, göni gidýär! -- diýip, men ynamdarlyk bilen jogap berdim. («Sowet edebiýaty» žurnaly)
Bu ýerde her haýsyňyzyň bitiren işiňiz aýnada görnen ýaly görkezilipdir -- diýip, özüniň hasap kartasyna ynamdalyk bildirmek bilen öňki ornunda oturdy. (A. Gowşudow, Mähri-Wepa)
Soňuna çekimli ses bilen başlanýan goşulmalar ýa-da -rak goşulmasy goşulanda, sözüň soňundaky dymyk çekimsiz degişli açyk çekimsizine öwrülýär.
Meselem ynamdarlyk - ynamdarlygy.


text:
ABŞ-nyň işewür toparlarynyň dürli pudaklardaky bilelikdäki maýa goýum taslamalarynyň durmuşa geçirilmegine gatnaşmaga bolan mümkinçilikleri Prezidenti Gurbanguly Berdimuhamedow bilen «Türkmenistan — ABŞ» işewür geňeşiniň ýerine ýetiriji direktory Erik Stýuartyň arasynda geçirilen duşuşykda maslahatlaşyldy.
Duşuşygyň dowamynda myhman Amerikanyň Birleşen Ştatlarynyň işewür toparlarynyň sazlaşykly ykdysady ösüşe we ägirt uly serişde kuwwatyna eýe bolan Türkmenistan bilen özara peýdaly işewür gatnaşyklaryny giňeltmäge taýýardygyny nygtady. Döwlet Baştutany netijeli halkara hyzmatdaşlyk ýörelgelerine esaslanýan daşary syýasaty alyp barýan ýurdumyzyň ähli hyzmatdaşlar, şol sanda amerikan kompaniýalary bilen deňhukukly esasda ýola goýulýan netijeli gatnaşyklary artdyrmagy, halkara gatnaşyklarynyň berkidilmegi üçin hemişe açykdygyny aýtdy.
Prezident ýurdumyzda köp ýyllaryň dowamynda üstünlikli işleýän ABŞ-nyň işewür düzümleri bilen ýola goýlan gatnaşyklaryň netijeli häsiýete eýedigini kanagatlanma bilen belläp, bu babatda 2008-nji ýylda döredilen türkmen-amerikan işewür geňeşiniň möhüm goşandynyň bardygyny aýtdy. Şunuň bilen baglylykda, döwletara gatnaşyklaryň okgunly ösdürilmeginiň çäklerinde onuň orny aýratyn bellenildi. Taraplaryň yzygiderli tagallasy netijesinde, soňky ýyllarda gatnaşyklara täze hil we ýokary itergi berildi.
Şol bir wagtyň özünde iki ýurduň mümkinçilikleri, ozaly bilen hem Türkmenistanyň ykdysadyýetiniň köpugurlylygyny, ýokary tehnologiýaly önümçiligini we ulag düzümini nazara almak bilen, has netijeli peýdalanylyp bilner diýip, milli Lider sözüni dowam etdi. Ýurdumyz garaşsyz bilermenleriň pikirlerine görä, daşary ýurt maýa goýumlary üçin örän özüne çekijiligi bilen tapawutlanýar.
Milletiň Lideri häzirki döwürde biz gerimi boýunça batyrgaý taslamalaryň zerur tapgyrynda durýarys. Olar ykdysady hyzmatdaşlygyň özenini düzýär diýip belledi.
Duşuşygyň dowamynda döwlet Baştutanymyz we işewür netijeli gatnaşyklaryň geljekki ugurlaryny ara alyp maslahatlaşdylar hem-de ABŞ-nyň işewür toparlarynyň dürli pudaklardaky bilelikdäki maýa goýum taslamalarynyň durmuşa geçirilmegine gatnaşmaga bolan mümkinçiliklerine garadylar. Şunuň bilen baglylykda, netijeli gatnaşyklary giňeltmegiň oňyn ýollarynyň döredilmegine ýardam berýän işewürlik maslahatlaryny yzygiderli geçirmegiň ähmiýeti barada aýdyldy.
Nygtalyşy ýaly, ýangyç-energetika toplumy, elektroenergetika, sport, syýahatçylyk, oba hojalyk, gaýtadan işleýän senagat ulgamlarynda ägirt uly mümkinçilikler bar. Prezidenti ykdysadyýetiň pudaklaryna uzak möhletleýin esasda maýa goýumlaryny gönükdirmegiň üstünlikli ösüşiň möhüm şertidigini aýdyp, maýa goýum pudagyndaky gatnaşyklaryň mundan beýläk-de giňeldiljekdigine ynam bildirdi.
Ulag-logistika ulgamy özara gatnaşyklaryň möhüm ugurlarynyň hatarynda görkezildi. Işewür sebitde çäk taýdan amatly ýerleşýän Türkmenistanyň möhüm orny eýeleýändigini nygtap, döwlet Baştutanyny Ýewraziýa ugry boýunça döwrebap logistik merkez bolan Türkmenbaşydaky Halkara deňiz portunyň ulanmaga berilmegi bilen gutlady.
Türkmenistanyň amala aşyrýan maýa goýum maksatnamalarynyň esasy aýratynlygy olaryň önümçilik pudaklaryny köpugurly esasda ösdürmäge, ykdysadyýetiň toplumlaýyn ösüşini üpjün etmäge gönükdirilenligidir. Şunuň bilen baglylykda, dünýä ykdysadyýetinde ykdysady kuwwaty boýunça öňdäki orunlary eýeleýän ABŞ-nyň tejribesi biz üçin peýdaly bolup biler diýip, Gurbanguly Berdimuhamedow aýtdy.
Pikir alyşmalaryň çäklerinde halk hojalyk toplumynyň senagatlaşdyrylmagyna, ýokary tehnologiýaly önümçiligiň döredilmegine gönükdirilen uzak möhletleýin taslamalary we maksatnamalary amala aşyrmaga ABŞ-nyň işewür toparlarynyň gatnaşmagynyň mümkinçiliklerini, ikitaraplaýyn gatnaşyklaryň meselelerini ara alyp maslahatlaşmaga Türkmenistanyň taýýardygy tassyklanyldy.
Türkmen kompaniýalarynyň özara peýdaly gatnaşyklary hemmetaraplaýyn ösdürmäge gyzyklanma bildirýän ABŞ-da işlemeginiň geljekki ugurlary duşuşykda ara alnyp maslahatlaşylan ýene bir meseleleriň birine öwrüldi, biziň telekeçilerimiz netijeli hyzmatdaşlygy ösdürmäge uly gyzyklanma bildirýärler.


text:
we ilaty durmuş taýdan
goramak ministrligi
2019-nji ýyl – Türkmenistan – rowaçlygyň Watany
Täzelikler
Hormatly Prezidentimiz paýtagtymyzy ösdürmegiň meseleleri boýunça iş maslahatyny geçirdi
Şu gün irden hormatly Prezidentimiz Gurbanguly Berdimuhamedow Mejlisiň Başlygy, Ministrler Kabinetiniň Başlygynyň oru...
Ykdysady hyzmatdaşlyk boýunça Türkmen-ýapon komitetiniň mejlisi
Şu gün Daşary işler ministrliginiň maslahatlar zalynda Ykdysady hyzmatdaşlyk boýunça Türkmen-ýapon komitetiniň 13-nji...
Ykdysady hyzmatdaşlyk boýunça Hökümetara türkmen-belarus toparynyň mejlisi
Şu gün paýtagtymyzda ykdysady hyzmatdaşlyk boýunça Hökümetara türkmen-belarus toparynyň mejlisi boldy. Oňa iki döwlet...
Türkmenistanyň Prezidenti ykdysady hyzmatdaşlyk boýunça Ýapon-türkmen komitetiniň başlygyny kabul etdi
Şu gün hormatly Prezidentimiz Gurbanguly Berdimuhamedow «ITOCHU Corporation» kompaniýasynyň wise-başlygy, Ykdysady hy...
Türkmenistanyň Prezidenti ÝHHG-niň Başlygyny, Slowakiýa Respublikasynyň daşary we ýewropa işleri ministrini kabul etdi
Şu gün hormatly Prezidentimiz Gurbanguly Berdimuhamedow Ýewropada howpsuzlyk we hyzmatdaşlyk guramasynyň häzirki Başl...
Türkmenistanda X Halkara gaz kongresi geçirilýär
Şu gün «Awaza» milli syýahatçylyk zolagynda Türkmenistanyň X Halkara gaz kongresi (TGС — 2019) öz işine başlady. Ener...
Türkmenistanyň X Halkara gaz kongresine gatnaşyjylara
Halkara gaz kongresine gatnaşyjylar!
Mähriban adamlar!
Ilki bilen siziň ähliňizi Berkarar döwletimiziň bagty...
Hormatly Prezidentimiz Gurbanguly Berdimuhamedow dabaraly çärelere gatnaşdy
Şu gün Garaşsyz, Bitarap Türkmenistan ýurdumyzyň Konstitusiýasynyň we Döwlet baýdagynyň gününi goşa baýram hökmünde d...
SEBITLEÝIN SYÝASAT: IRI ŞÄHERGURLUŞYK MAKSATNAMASY
Sebitleriň gyradeň ösüşini gazanmak häzirki döwürde ýurdumyzda amala aşyrylýan döwlet syýasatynyň ileri tutulýan ugurlarynyň biri bolup durýar. Hormatly Prezidentimiziň ak pata bermegi bilen 2019-njy ýylyň 10-njy aprelinde Ahal welaýatynyň dolandyryş merkeziniň – täze şäheriň gurluşygyna badalga berilmegi ýurdumyzyň ähli sebitlerinde «Türkmenistan – rowaçlygyň Watany» ýylynyň adyna kybapdaş işleriň barha dabaralanýandygynyň ýene-de bir subutnamasyna öwrüldi. Ilatynyň bagtyýar ýaşaýşyny üpjün etmegi özüne ýol-ýörelge edinen Türkmenistan döwleti bu gün bütin dünýä nusga alarlyk tejribäni görkezýär: şähergurluşyk maksatnamasy boýunça şu döwre çenli ýerine ýetirilen işler we häzirki döwürde gazanylýan üstünlikler diňe bir Merkezi Aziýa sebitinde däl, eýsem, bütin dünýäde özüniň gurşap alýan möhüm durmuş wezipeleriniň gerimi we möçberi boýunça tapawutlanýar. Halkyň bähbitleri ileri tutulýan döwletde gülläp ösüşiň, rowaçlygyň höküm sürýändigine bu gün ýurdumyzyň dürli sebitlerinde bolup geçýän özgertmeler şaýatlyk edýär.
Türkmen döwletiniň saýlap alan ykdysady nusgasynda durmuş ulgamynyň ösdürilmegine, hususan-da, ilatyň ýaşaýyş jaýlary bilen üpjünçiliginiň ýokarlanmagyna aýratyn ornuň berilmegi ýurduň durnukly ösüşini üpjün etmekde bu pudagyň ähmiýetiniň ýokarydygyny görkezýär. Dünýä hojalygynda kemala gelen häzirki daşarky amatsyz şertlerde hem ýurdumyzyň döwlet býujetiniň çykdajylar böleginden durmuş ugurly iri taslamalary amala aşyrmaga gönükdirilýän maliýe serişdeleriniň möçberleriniň ýylsaýyn artmagy milli ykdysady ulgamyň ösüşe ukyplydygyndan, onuň maddy binýadynyň berkdiginden nyşan. Munuň özi şeýle hem häzirki döwürde amala aşyrylýan giň möçberli durmuş özgertmeleri dünýä jemgyýetçiligi tarapyndan ýurdumyzyň durmuş derejeli döwlet hökmünde ykrar edilmegini şertlendirdi. Halkara giňişliginde durmuş ösüşli ýurt hökmünde özüni tanatmak üçin döwletde durmuş çygrynda anyk netijeleriň, kesgitli üstünlikleriň gazanylmagy zerur şertleriň biri hasaplanylýar.
Ýurt Baştutanymyzyň ýolbaşçylygynda Ahal welaýatynda gurluşygyna badalga berlen döwrebap edara ediş merkeziniň taslamasy bolsa Türkmenistan döwletimiziň ykdysady kuwwatynyň berkdigini görkezmek bilen, sebit syýasatyny üstünlikli amala aşyrýan ýurtdugynyň ýene-de bir tassyknamasyna öwrüldi. Bu taslama boýunça gurulmagy göz öňünde tutulýan dolandyryş, işewürlik, durmuş-üpjünçilik we ulag-aragatnaşyk ulgamlary düýbi tutulýan şäheriň gurluşygyna toplumlaýyn çemeleşilendiginiň aýdyň subutnamasydyr. Iki tapgyrda, amala aşyryljak bu iri şähergurluşyk taslamasy, bir tarapdan, ýurdumyzyň gurujylyk kuwwatynyň ýokarydygyny bütin dünýä äşgär edýän bolsa, beýleki tarapdan, onuň ilatyň iş üpjünçilik derejesiniň gowulanmagyna, netijede, ýaşaýyş derejesiniň artmagyna oňyn täsirini ýetirjekdigini aňladýar.
Häzirki döwürde ýurdumyzyň sebitleriniň durmuş-ykdysady ösüşiniň düýpli özgerdilmegine aýratyn ünsüň berilmeginde uly many bar. Bu ýagdaý bitewi ykdysady ulgamyň aýratyn düzümleri hökmünde sebitleriň her biriniň ykdysady deňagramlylygy we durnuklylygy üpjün etmekde uly ähmiýetiniň bardygy bilen düşündirilýär. Her bir sebit öz geografik ýerleşişi, ýer-suw we mineral-çig mal serişdeleriniň paýlanylyşy, demografik ösüşiň aýratynlyklary bilen şertlendirilen zähmet gorlarynyň ýagdaýy bilen biri-birinden tapawutlanýar. Hut şu sebäpler olaryň durmuş-ykdysady ösüşinde tapawutlaryň ýüze çykmagyna şert döredýär. «Türkmenistanyň durmuş-ykdysady ösüşiniň 2011-2030-njy ýyllar üçin Milli maksatnamasynda» ýurdumyzyň sebitleriniň gyradeň ösüşini gazanmak maksadynyň onuň möhüm maksatlarynyň hatarynda aýratyn kesgitlenmegi, ilkinji nobatda, sebitleriň häzirki zaman ösüşinde aýratynlyklaryň bardygyna we munuň netijesinde olaryň ulanylmadyk mümkinçilikleriniň dürli-dürlüdigine şaýatlyk edýär. Şunuň bilen baglylykda, sebitleriň ösüşini çaltlandyrmak meselesi şu günüň wajyp meseleleriniň biri bolmak bilen, ol ýurdumyzyň durmuş-ykdysady ösüşinde täze hiliň gazanylmagyna mümkinçilik berýär. Häzirki döwürde ýurdumyzda sebitleri ösdürmek, ilatynyň ýaşaýyş-durmuş şertlerini düýpli ýokarlandyrmak babatynda uly möçberli taslamalaryň birnäçesiniň toplumlaýyn amala aşyrylmagy durmuş-ykdysady öňegidişligi üpjün etmekde bu meseleleriň nä derejde wajypdygyny görkezýär.
Adam mertebesine mynasyp bolan ýaşaýyş derejesini üpjün etmekden ötri, ilkinji nobatda maddy üpjünçiligiň zerurdygy subut edilen hakykatdyr. Şol sebäpli iş bilen meşgullyk ýaşaýyş üçin möhüm bolan maddy görnüşde girdejini almaga mümkinçilik berýändigi bilen ähmiýetlidir. Şu nukdaýnazardan, döwletde iş bilen meşgullanýanlaryň sanynyň näçe köp boldugyça, maddy üpjünçiligi, durmuşdan kanagatlanma derejesi ýokary bolanlaryň sanynyň köp bolýandygy aýratyn bellärliklidir. Onsoň ýokarda bellenip geçilen şu ýagdaý ilaty iş bilen üpjün etmek meselesiniň ýurduň durmuş-ykdysady ösüşi üçin möhüm mesele bolup durýandygyny görkezýär. Diýmek, täze şäherde göz öňünde tutulýan gurluşyklaryň gerimi we möçberi ilatyň iş üpjünçiligini gowulandyrylmagy üçin uly mümkinçilikleri döreder.
Bu gün Türkmenistan döwleti ösüşiň täze nusgasyny dünýä äşgär edýär. Dünýä jemgyýetçiligi tarapyndan ösüşiň «türkmen nusgasy» diýlip ykrar edilen bu nusgada döwleti berkarar etmekde milli gymmatlyklardyr dessury usullara daýanmak bar, şeýle hem döwür bilen aýakdaş gitmäge mümkinçilik berýän täzeçil, döwrebap çemeleşmeleri ulanmak bar. Ahal welaýatynda düýbi tutulan döwrebap şäheriň taslamasy munuň şeýledigine aňryýany bilen şaýatlyk edýär.
Il bähbitli, döwlet ähmiýetli işlere ak pata bermek - türkmen milletinde oňlanylýan işleriň biri. Döwlet Baştutanymyzyň ýaşuly neslimiziň wekilleri bilen bilelikde täze şäheriň gurluşygyna beren ak patasy döwlet bilen halkyň jebisligini görkezip, ol döwletlilikden nyşan. Aslynda, türkmen milletiniň öz milli köklerine sarpa goýup ýaşaýandygyny her ädimde görmek bolýar.
Maýagözel BABAÝEWA,
Türkmenistanyň Zähmet we ilaty durmuş taýdan goramak
ministrliginiň Zähmet gory we iş üpjünçilik müdirliginiň
baş hünärmeni, ykdysady ylymlaryň kandidaty.
«Türkmenistan» gazeti, №111 (29377), 2019-njy ýylyň 8-nji maýy


text:
Kerim Annanow 1958-nji ýylyň güýzünde Aşgabatda dünýä indi. Ol tanymal kino aktýory Baba Annanowyň hem teatr aktrisasy Ogulbossan Rejebowanyň maşgalasyndaky ilkinji çagady. Ol orta mekdepden soň, Türkmen döwlet uniwersitetiniň rus filologiýasy fakultetini tamamlady. Emma soňy bilen kinostudiýada işläp başlady.
Kerim Türkmenistanyň halk artisti Halmämmet Kakabaýewiň “Laçyn” filminde baş rolda oýnap, kakasy – Baba Annanow bilen bilelikde surata düşdi. Soňy bilen-de kakasynyň režissýorlyk eden “Kärizgenler” filminde keşpleriň birini janlandyrdy.
Täjigistanda surata düşürilen “Adam sypatyny üýtgedýär” atly köp görnüşli telefilmde hem Kerim kakasy bilen bile oýnap, olar bir ynsanyň ýaşlyk hem kämillik ömrüni döretdiler.
Kerim Annanowy ýakyndan tanan, onuň egindeşi ýazyjy Akmuhammet Welsapar Kerim Annanowyň dünýäden ötmeginiň türkmen kino sungaty üçin uly ýitgi bolandygyny aýdyp, onuň ‘uly zehine” eýe bolandygyny hem belläp geçdi.
Akmuhammet Welsapar 1980-nji ýyllaryň ortalarynda Kerim Annanow bilen bir keşbi janlandyrmak üçin synag-bäsleşigine gatnaşandyklaryny ýatlap, şeýle gürrüň berdi:
“Kerim biziň hemmämizden ökde geldi. Men şonda Kerimiň ýeňşine, onuň bir bäsdeşi hökmünde begendim. Sebäbi Kerim şeýle bir zehinli artistler maşgalasynda önüp-ösenden soň, onuň artistlik zehini, başarnygy, tejribesi biziň hemmämiziňkiden ýokary geldi. Ol görnüp durdy. Beýle bäsdeşiň ýeňşine begenmezlik, ony goldamazlyk mümkin däldi”.
Soňlugy bilen Kerim Annanow özbaşdak döredijilik ýoluna başlap, “Ýeňi ýoluk”, “Bastiýon” we birnäçe filmlerde keşpleri oýnaýar. Onuň kakasy bilen režisýorlyk eden we esasy keşpleriň birini oýnan “Zöhre-Tahyr” filmi Halkara kinofestiwallarynda baýrakly orunlara-da mynasyp bolupdy.
Kerim Annanow gazak, özbek, gyrgyz, täjik kinostudiýalarynda surata düşürilen ençeme filmlerde dürli keşpleri döredip, tomaşaçylaryň gyzgyn söýgüsini gazanýar. 1984-nji ýylda bolsa Moskwa gidip, kinorežissýorlyk ugry boýunça ýokary bilim aldy.
Baba Annanowyň hekaýasy esasynda surata düşüren “Güýz” aýratyn söýgä mynasyp boldy. Bu filmde baş rolda oýnamak üçin, dünýä belli mergen, Rim olimpiadasynyň kümüş medalyny gazanan Marat Nyýazowy saýlap aldy hem oňa ýaşy gaýdyşan, durmuşda ýeke galan bir sada ynsanyň keşbini döretmäge mümkinçilik açdy. Filmiň režisýory Kerim Annanow hem, ýaşulynyň rolunda oýnan Marat Nyýazow hem köpçüligiň söýgüsini gazandy.
Kerim Annanow dokumental filmlere-de aýratyn üns berdi. Bu ugurda türkmen ahalteke atlary baraky filmini ýatlamak gerek.
Soňky döwür Kerim Annanow "Oguzhan" kinostudiýasynda işleýärdi. Ýakynda onuň režisýorluk etmeginde “At – Myrat” diýen film ekrana çykdy. Emma ýazyjy Akmuhammet Welsapar garaşsyzlyk ýyllary Kerim Annanowyň öz zehinini doly açmagyna çäkli mümkinçiligiň bolandygyny aýdýar.
“Garaşsyzlyk döwründe biziň zehinli artistlerimize, režisýorlarymyza öz zehinini ösdürmäge, täze-täze filmleri döretmäge mümkinçilik bolmady diýen ýaly. Olara diňe ýokardan görkezme bilen filmler aldyrlyp başlandy. Bu-da, elbetde, zehinli adamyň zehinini duşaklaýar, baglaýar".
Şol bir wagtda, Kerim Annanowyň beýik adamkärçiligini-de ýatlaýarlar. Kakasynyň ýegre dosty, belli kino aktýory Artyk Jallyýewe soňky ýyllarda onuň uly ýardam edendigini belleýärler. Şol beýik şöhratyna seretmezden, Artyk Jallyda resmi at hem ýokary dereje ýokdy, şonuň üçin ol ýeterlik medisina kömegini hem maddy ýardam alyp bilmedik wagtynda, oňa Kerim Annanow hossarlyk etdi.
Kino sungatynyň öňünde bitiren uly hyzmatlary üçin, ol “Garaşsyz Türkmenistana bolan beýik söýgüsi üçin” ordeni, “Gaýrat”, “Watana bolan söýgüsi üçin” medallary bilen sylaglandy. K.Annanowyň ýogalmagynyň öňýany, agyr ýatan günleri oňa “Türkmenistanyň halk artisti” adynyň hem berlendigi aýdylýar. Belli türkmen kino aktýory hem režisýory Kerim Annanow 58 ýaşynda dünýäden ötdi.


text:
Waşington bilen Moskwanyň arasyndaky dartgynlyklar dowam edýän häzirki wagtda Birleşen Ştatlaryň döwlet sekretary Maýk Pompeo 14-nji maýda Orsýetiň prezidenti Wladimir Putin we daşary işler ministri Sergeý Lawrow bilen Soçide gepleşik geçirer.
Soçi gepleşikleri prezident Donald Tramp bilen Putin 2018-nji ýylyň iýul aýynda Finlýandiýada ikiçäk duşuşaly bäri Birleşen Ştatlaryň we Orsýetiň resmileriniň arasyndaky iň ýokary derejeli formal gepleşikler bolar.
Amerikanyň döwlet departamentiniň bildirmegine görä, Putin-Pompeo gepleşikleri ýaraglara kontrollygy, Wenesuela krizisini, Ukraina we Siriýada barýan konflikti, şeýle hem Eýrany öz içine alar.
Bu meseleleriň ählisinde Waşington bilen Moskwanyň arasynda gös-göni oňuşmazlyk bar.
Döwlet departamentiniň ýokary derejeli bir resmisi 10-njy maýda žurnalistlere şeýle diýdi: “Orsýet baradaky syýasatymyz hakda aýdanyňda başlanmaly mesele ... Orsýetiň global sahnada agressiw we durnuksyzlaşdyryjy hereketleri eýeländigi”.
Anonim şertde maglumat beren resmi Pompeonyň sapary “rus hökümetine şu meseleleri we öňe gitmek üçin haýsy ýoly tutmalydygy hakda biziň nämelere garaşýandygymyzy aýdyň etmek üçin bir pursat” diýip, sözüniň üstüne goşdy.
Resminiň bellemegine görä, gepleşikleriň güntertibinde ýokary orny eýelejek, aýratyn-da, “döwrebap reallygy şöhlelendirýän ýaraglara kontrollyk ylalaşygy” bolar.
Birleşen Ştatlar fewral aýynda orta aralykly ýadro güýçleri boýunça 1987-nji ýylda baglaşylan “INF” şertnamasyna gatnaşmagy wagtlaýyn togtatdy. Ol muny hem Orsýetiň geleşigiň şertlerine gabat gelmeýän raketa ulgamlaryny ösdürip, ulanýandygy bilen delillendirdi.
Muny inkär edýän Moskwa hem soňra özüniň şertnamany wagtlaýyn togtatýandygyny habar berdi.
‘Birtaraplaýyn’ ylalaşyk
“INF” şertnamasy boýunça Birleşen Ştatlara we Orsýete 500-5500 kilometr aralykly ýerden atylýan ganatly ýa ballistik raketalary öndürmek we ulanmak gadagan.
Moskwa bilen Waşington “Täze START” şertnamasyny nädip we nähili uzaltmak boýunça hem özara gepleşiklere taýýarlanýarlar. Bu şertnama Amerika bilen Orsýet arasynda strategik ýadro ýaraglarynyň ulanylmagyny çäklendirýän ýarag kontrollygyna degişli ýeke-täk şertnamadyr.
“Täze START” şertnamasynyň möhleti 2021-nji ýylyň fewralynda tamamlanýar, ýöne taraplar ylalaşan halatynda ony ýene bäş ýyl möhlet bilen uzaltmaga mümkinçilik ýok däl.
Tramp özünden öňki prezident Barak Obama tarapyndan 2010-njy ýylda baglaşylan “Täze START” şertnamasyny “ýaramaz ylalaşyk” we “birtaraplaýyn” diýip atlandyrdy.
Öten hepde telefon arkaly Putin bilen gürleşen Tramp özleriniň ýadro ýaraglaryny çäklendirmek boýunça Hytaýyň-da goşulmagy mümkin täze gepleşik hakda gürleşendiklerini aýtdy.
Ýöne 13-nji maýda Soçide Lawrow bilen duşuşan Hytaýyň daşary işler ministri Wang Ýi öz ýurdunyň ýadro ýaraglaryna kontrollyk boýunça Birleşen Ştatlar we Orsýet bilen gepleşiklere meýilli däldigini bildirdi.
Wang duşuşykdan soňra žurnalistlere Hytaý bular ýaly şertnamalaryň bir bölegi bolmaga “gyzyklananok” diýdi.
Ol Hytaý öz ýadro ýaraglarynyň arsenalyny “goranyş syýasatyny kepillendirmek üçin minimal derejede saklaýar” diýdi.
‘Haýbat deregine gepleşik’
Pompeo aslynda 13-nji maýda Moskwa barmalydy. Ýöne ol Ýewropa Bileleşiginiň we NATO-nyň resmileri bilen Brýusselde Eýran hakda pikir alyşmak üçin, bu sapary yza süýşürdi.
Birleşen Ştatlaryň Eýran boýunça ýörite wekili Brian Hookyň aýtmagyna görä, Pompeo bu ýerde Tähran tarapdan “gitdigiçe artýan” howplar hakdaky maglumatlary paýlaşypdyr.
“Sekretar biziň açyk aýdýan zatlarymyzyň aňyrsynda ýatan käbir jikme-jikleri paýlaşmak isledi” diýip, Hook aýtdy. “Biz Eýran haýbatlaryň deregine gürleşmäge synanyşmaly diýen pikirde. Olar haýbatlara üns bermek bilen ýalňyş ýoly tutdular”.
Hook Brýusseldekä Pompeonyň Birleşen Arap Emirlikleriniň kenar ýakasynda nebit tankerlerine edilen hüjümler hakda hem gürleşendigini aýtdy.
Ýöne Hook bu hüjümlerde Eýranyň eliniň bar bolmagynyň mümkindigine ynanyp-ynanmaýandygy hakda beýanat bermekden saklandy.
12-nji maýda Birleşen Arap Emirlikleri Fujaýrah emirliginiň golaýynda dört sany söwda gämisiniň sabotaž hüjümine uçrandygyny bildirdi.
13-nji maýda hem Saud Arabystany hüjüme uçran nebit tankerleriniň ikisiniň öz tankerleridigini aýtdy.


text:
Hormatly Prezidentimiz “Amul — Hazar 2018” halkara awtorallisiniň saýlama tapgyryna gatnaşdy
Hormatly Prezidentimiz “Amul — Hazar 2018” halkara awtorallisiniň saýlama tapgyryna gatnaşdy
Hormatly Prezidentimiz Gurbanguly Berdimuhamedow “Amul — Hazar 2018” halkara awtorallisine diňe bir ak pata bermän, eýsem, özi hem onuň saýlama tapgyrlaryna gatnaşdy, onuň barşynda şol halkara ýaryşa Türkmenistandan gatnaşjak ýygyndy toparlar kesgitlenildi.
Ýaryşlaryň saýlama tapgyryna ýurdumyzyň Içeri işler ministrliginiň Sport ulag merkeziniň hem-de Türkmenistanyň Awtomobil sporty federasiýasynyň wekilleri gatnaşdylar.
Häzirki döwürde ýurdumyzda milli Liderimiziň ýolbaşçylygynda ekologiýadan başlap, ulag-ykdysady geçelgelere çenli ähli strategik ugurlary öz içine alýan syýasat durmuşa geçirilýär. Soňky ýyllarda sagdyn durmuş ýörelgeleriniň berkidilmegi, köpçülikleýin bedenterbiýäniň we ýokary netijeli sportuň ösdürilmegi durmuş özgertmeleriniň ileri tutulýan ugurlaryna öwrüldi.
2018-nji ýylyň “Türkmenistan — Beýik Ýüpek ýolunyň ýüregi” diýen şygary köp sanly çärelere, şol sanda sport çärelerine gurşalyp alyndy. Amul — Hazar aralygy boýunça halkara awtoralliniň guralmagy ýurdumyzyň sebit we dünýä ähmiýetli, döwletleri we halklary ýakynlaşdyrmaga, söwda-ykdysady hem-de ynsanperwer gatnaşyklary giňeltmäge, ählumumy ösüşe gönükdirilen ulag başlangyçlaryny we taslamalaryny işjeň öňe ilerletmeginiň nyşany bolup durýar.
...Döwlet Baştutanymyz ir säher bilen Garagum sährasynyň gözel künjekleriniň birinde guralan ýaryşlaryň geçirilýän ýerine geldi. Bu ýerde ýurdumyzyň Mejlisiniň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň ýolbaşçylary hormatly Prezidentimizi mähirli garşyladylar.
Içeri işler ministri I.Mulikow toparlaryň “Amul — Hazar 2018” halkara awtorallisinde ýurdumyza wekilçilik etmek hukugy ugrunda bäsleşige gatnaşmaga taýýarlygy barada hasabat berdi we döwlet Baştutanymyzdan saýlama ýaryşlara ak pata bermegi haýyş etdi.
Hormatly Prezidentimiz Gurbanguly Berdimuhamedow hasabaty kabul edip, ýaryşyň badalga meýdançasyna bardy, bu ýerde milli Liderimizi awtomobil sportunyň eminleri garşylady. Döwlet Baştutanymyz olar bilen gürrüňdeşlikde eminleriň taýýarlyk derejesi, awtoralliniň geçiriljek ugrunyň aýratynlyklary bilen gyzyklandy, şol ugruň geçjek ýerleri milli Liderimize topografik çyzgylarda görkezildi. Bu çyzgylar ýoluň konfigurasiýasy, üstki gurluşy, tebigy päsgelçilikleriň we öwrümleriň ýerleşişi barada düşünje berýär. Türkmenistanyň Prezidenti howanyň ýaryşlary geçirmäge neneňsi päsgel berip biljek şertleri, aralyklary geçmek üçin goşmaça çylşyrymlylyk berýän çägesöw topragyň aýratynlyklary barada sorady.
Eminler toparynyň ýolbaşçysy döwlet Baştutanymyza ýaryşyň geçjek ugurlary barada hasabat berdi, ýoldaky bellikleri beýan etdi hem-de ýörite kartada bellenilen öwrümleriň arasyndaky aralyklar barada habar berdi. Onuň nygtaýşy ýaly, Garagum sährasynyň ekologiýa ýagdaýyny saklamak awtomobil sporty ýaryşlaryny geçirmegiň baş şertidir. Şunuň bilen baglylykda, halkara awtoralliniň saýlama tapgyrlaryna gatnaşýan awtoulaglaryň ekologiýa ölçegleriniň ýokary derejesi barada habar berdi.
Bellenilişi ýaly, şu ýylyň 16 — 17-nji maýynda Moskwada “Amul — Hazar 2018” taslamasynyň tanyşdyrylyş dabarasy guralar. Bu taslama bilen “Africa Eco Race 2019” görkezilişiniň çäklerinde belli fransuz türgeni, Formula-1 we sport awtoulaglary toparynda dünýä ýaryşlaryna gatnaşyjy Žan-Lui Şlesser giň köpçüligi tanyşdyrar.
Bu çärä Türkmenistanyň wekiliýeti hem gatnaşar — ýurdumyzyň Awtomobil sporty federasiýasynyň wekilleri bu ýere ýygnananlary “Amul — Hazar 2018” halkara awtorallisiniň guramaçylyk derejesi, bäsleşigiň geçjek ugurlary, oňa gatnaşýanlaryň nawigasiýa we beýleki serişdeler bilen üpjünçiligi bilen tanyşdyrarlar. Munuň özi dünýäniň awtomobil sportunyň muşdaklary we bu ugurda iş alyp barýan hünärmenleri üçin milli Liderimiziň başlangyjy bilen ýurdumyzda guralýan ýaryşlar barada giňişleýin maglumat almaga mümkinçilik berer. Şeýle hem Garagum sährasynyň halkara awtoralli ýaryşyny geçirmäge bildirilýän talaplara laýyk gelýändiginiň meseleleri we onuň ekologiýa ölçegleri boýunça pikir alyşmalaryň geçirilmegi meýilleşdirildi.
Hormatly Prezidentimiz Gurbanguly Berdimuhamedow eminler bilen bolan gürrüňdeşligiň dowamynda şu gün bu ýere saýlama tapgyra gatnaşýan türgenlere ak pata bermäge gelendigini aýtdy. Şonuň netijeleri boýunça “Amul — Hazar 2018” halkara awtorallisinde Türkmenistanyň ýygyndy topary düzüler. Milli Liderimiz sport awtoulagynyň tehniki görkezijileriniň ýaryşlara bildirilýän talaplara laýyk gelýändigini aýdyp, eminler toparyndan bu gezekki tapgyra “Men hem gatnaşyp bilýärinmi?” diýip sorady.
Baş emin hormatly Prezidentimiziň bu tapgyra gatnaşyp bilýändigini aýdyp, döwlet Baştutanymyzyň oňa goşulmagynyň, eminler üçin bolşy ýaly, türgenler üçin hem uly hormatdygyny belledi we ak ýol arzuw etdi.
Şeýlelikde, milli Liderimiz häzirki ýaryşlara gatnaşyjylara ak pata berdi we sport ulagyna münüp, saýlama tapgyry açdy hem-de Garagum sährasynyň içi bilen menzil aşdy.
Ýaryşa hormatly Prezidentimiz bilen bilelikde Türkmenistanyň Içeri işler ministrliginiň Sport ulag merkeziniň türgeni hem goşuldy. Iki ulag ýokary tizlik bilen öňe okduryldy.
Hydyr gören çöl bahar paslynyň soňky günleriniň özboluşlylygyna beslenipdir. Sähranyň özboluşly gözelligi bolup, onuň goýnunda her pasla mahsus ösümlik dünýäsi bolýar. Şolaryň arasynda dermanlyk ösümlikleriň köp görnüşleri bar, olar döwlet Baştutanymyz, ýurdumyzyň Ylymlar akademiýasynyň akademigi, lukmançylyk ylymlarynyň doktory, professor Gurbanguly Berdimuhamedowyň “Türkmenistanyň dermanlyk ösümlikleri” atly düýpli ylmy işinde öwrenildi we tertipleşdirildi, bu kitap dünýäniň köp dillerine terjime edildi.
Halkara awtoralliniň guralmagy sportuň bu görnüşiniň giňden wagyz edilmegine hem-de iri möçberli ýaryşlary kabul edip bilýän ýurt hökmünde Türkmenistanyň dünýä derejesindäki abraýyny berkitmäge ýardam eder. Munuň şeýledigini geçen ýylyň sentýabrynda uly üstünlik bilen geçirilen Ýapyk binalarda we söweş sungaty boýunça V Aziýa oýunlary görkezdi.
Daşary ýurtly gatnaşyjylar hem-de ýaryşlary beýan edýän žurnalistler, özüne çekiji şeýle şüweleňi söýýän janköýerler Türkmenistanyň baý tebigaty, gözel künjekleri, medeni we taryhy mirasy bilen tanşyp bilerler. Elbetde, “Amul — Hazar 2018” awtorallisi köp sanly myhmanlaryň hakydasynda hemişelik saklanar we parahatçylygyň hem-de dostlugyň ilçisi hökmünde sportuň ähmiýetiniň ykrar edilmegine ýurdumyzyň ýene-de bir goşandy bolar.
Şu ýylyň fewral aýynda Lebap welaýatynda iş saparynda bolan hormatly Prezidentimiz sentýabr aýynda geçiriljek “Amul — Hazar 2018” awtorallisini geçirmek boýunça taýýarlyk işlerine ak pata berdi.
Döwlet Baştutanymyzyň teklibi boýunça “Beýik Ýüpek ýoly” diýlip atlandyrylan ugur boýunça welosiped ýaryşy we uzak aralyga ylgamak boýunça çäreler ýaýbaňlandyryldy. Tutuş ýurdumyzy gurşap alýan ylgaw hem-de welosiped ýaryşlaryna hormatly Prezidentimiz Gurbanguly Berdimuhamedowyň diňe bir badalga bermän, eýsem, gatnaşmagy bu çäreleriň ähmiýetini has-da artdyrdy.
Ylgaw tapgyryna ýurdumyzyň welaýatlarynyň hem-de paýtagtymyzyň häkimlikleriniň ýolbaşçylary we işgärleri gatnaşdylar. Dabaralaryň taryhy Beýik Ýüpek ýolunyň ugrunda iri merkez bolan Amulyň mirasdüşeri Türkmenabatda geçirilýändigi sebäpli, ylgaw ýaryşyny Lebap welaýatynyň wekilleri açdylar. Ylgaw taýajyklaryny yzygiderlilikde Mary, Ahal welaýatlary kabul etdi, soňra ony Daşoguz welaýaty, Aşgabat şäheri we Balkan welaýaty kabul edýär.
Ylgawçylaryň yzysüre welosipedçiler hem ýaryşa badalga aldylar. Hut bu ülkeleriň “Beýik Ýüpek ýoly” boýunça ýaryşlaryň geçirilýän ýeri bolmagynda özboluşly many bar.
Owadan sport lybasyna beslenen welosipedçileriň bir ýarym müňüsi, edaralaryň, guramalaryň wekilleri, Seýitnazar Seýdi adyndaky Türkmen döwlet mugallymçylyk institutynyň talyplary, Türkmenabadyň orta mekdepleriniň ýokary synp okuwçylary şäheriň içi bilen geçdiler.
Welosipedli ýaryşlar dürli durmuş, sport, ekologiýa taslamalaryny we maksatlaryny goldamak üçin köp ýurtlarda geçirilýän jemgyýetçilik ähmiýetli çäreleriň meşhur görnüşleriniň biridir. Türkmenistanda indi däbe öwrülen şunuň ýaly çäreler ýokary guramaçylyk derejesinde geçirilýär. Aziada — 2017-niň maksatnamasyna girizilen sportuň görnüşleriniň hatarynda welosiped sporty (trek) hem boldy. Bu sport boýunça ýaryşlar paýtagtymyzyň Olimpiýa şäherçesiniň desgalarynyň birinde — üsti ýapyk ajaýyp welotrekde geçirildi. Onuň welosiped ýollary ähli ölçegleri boýunça degişli halkara ölçeglere hem-de şeýle desgalara bildirilýän häzirki zamanyň talaplaryna kybap gelýär.
...Şeýle hem şol gün halkara awtoralliniň taýýarlyk tapgyryna badalga berildi. Bu bolsa üstaşyr ulag geçelgeleri ulgamyndaky, şol sanda multimodal ýollary döretmek boýunça milli Liderimiz Gurbanguly Berdimuhamedow tarapyndan alnyp barylýan işjeň syýasatyň nyşanyna öwrüldi. Şonda döwlet Baştutanymyz fransuz myhmany — meşhur “Africa Eco Race” awtorallisiniň baş direktory we guramaçysy Žan-Lui Şlesseri tanyşdyryp hem-de onuň tebigaty goramak ugrunda ralli ýaryşlary döwründe daşky gurşawa ýaramaz täsirleri azaltmak boýunça meýilnamasy barada aýdyp, häzirki günüň talaplaryna kybap gelýän bu örän dogry ýörelgeleri goldady.
Žan-Lui Şlesseriň belleýşi ýaly, Türkmenistanda awtoralliniň geçirilmegi sportuň bu görnüşiniň giňden wagyz edilmegine, sagdyn durmuş ýörelgesiniň kemala getirilmegine, dünýäniň dürli künjeginden gelýän myhmanlary ülkäniň baý tebigaty, medeni we taryhy mirasy bilen tanyşdyrmaga ýardam berer. Ol şeýle hem “Amul — Hazar 2018” halkara awtorallisiniň köp sanly tomaşaçylaryň we janköýerleriň uzak wagtlap ýadynda galjakdygyna hem-de awtomobil sportunyň öňe ilerlemegine ýardam etjekdigine ynam bildirdi.
Türkmen Liderini bu ajaýyp waka bilen gutlap, Žan-Lui Şlesser ýurdumyzda sportuň, şol sanda awtomobil sportunyň mundan beýläk-de ösdürilmeginde uly üstünlikleri arzuw edip, hormatly Prezidentimiz Gurbanguly Berdimuhamedowa sowgat berlen ýaryş ulagynyň açaryny gowşurdy.
Döwlet Baştutanymyz dessine sürüji hökmünde awtoulagy synap gördi, milli Liderimiziň ogly — Mejlisiň deputaty, Söweş sungatlary boýunça milli federasiýanyň ýolbaşçysy, Türkmenistanyň at gazanan tälimçisi Serdar Berdimuhamedow bolsa şturmanyň ornunda ýerleşdi.
Milli Liderimiziň dolandyrýan ýokary geçijiligi bolan awtoulagy ýokary tizlikde çöllük ýerleriň tebigy päsgelçiliklerini aňsatlyk bilen geçdi.
Hormatly Prezidentimiz ýetginjeklik ýyllaryndan başlap awtoulag sporty bilen işjeň meşgullanyp, dürli ýaryşlara gatnaşypdyr. “Ýedilik” belgili awtoulagda döwlet Baştutanymyzyň üstünlikli çykyşlary hemmämiziň ýadymyzda. Hut milli Liderimiziň başlangyjy netijesinde we goldaw bermegi bilen ýurdumyzda awtomotosport täze ösüşe eýe boldy, paýtagtymyzda Awtomobil sportunyň merkezi açyldy.
Döwlet Baştutanymyzyň başyny başlan we eýýäm giň halkara jemgyýetçiligiň ünsüni özüne çeken giň möçberli “Amul — Hazar 2018” çäresi bu işlere, gürrüňsiz, aýratyn itergi berer.
Hormatly Prezidentimiz Gurbanguly Berdimuhamedowyň “Africa Eco Race” awtorallisiniň baş direktory Žan-Lui Şlesser bilen bolan ýatlanylyp geçilen duşuşygynyň dowamynda halkara sport senenamasynyň ajaýyp wakasyna öwrüljek “Amul — Hazar 2018” awtorallisini geçirmegiň guramaçylyk-tehniki ugurlary ara alnyp maslahatlaşyldy. Bellenilişi ýaly, Türkmenistanyň bahasyna ýetip bolmajak taryhy-medeni mirasy bilen dünýä jemgyýetçiligini tanyşdyrmak bu ýaryşlaryň maksatlarynyň biridir.
“Türkmenistan — Beýik Ýüpek ýolunyň ýüregi” diýlip atlandyrylan şu ýylda ýurdumyz özüniň bu gadymy ýoluň möhüm çatrygy hökmündäki ornuny gaýtadan dikeldýär. Bu sport çäreleri ynsanperwer gatnaşyklaryň, tutuş sport ulgamynyň ösdürilmegine ýardam berer. Şeýle hem myhman halkara awtorallini geçirmek üçin Garagum sährasynyň saýlanyp alynmagynyň tötänden däldigini, bu künjegiň ýokary ekologiýa derejesine laýyk gelýändigini nygtady.
...Bu gün hem ýaryşyň saýlama tapgyrynyň barşynda milli Liderimiziň dolandyrýan awtoulagy uly tizlikde çöllük ýerleriň päsgelçiliklerini ýokary tizlik bilen geçdi.
Döwlet Baştutanymyz Gurbanguly Berdimuhamedow kesgitlenen menziliň dowamynda sport ulagyny okgunly sürmegiň usullaryny ulanyp, ulagyň emel mümkinçiliklerini peýdalandy. Munuň özi sagdyn durmuş ýörelgelerine ygrarly, sportuň dürli görnüşleri, şol sanda awtomobil sporty bilen yzygiderli meşgullanýan hormatly Prezidentimiziň ýokary ussatlygynyň netijesidir.
Ine, bu gün hem döwlet Baştutanymyz ýolsuz ýerlerde ýaryş awtoulagyny dolandyrmagyň ussatlygyny görkezdi. Hormatly Prezidentimiz bellenilen aralygy geçip, çylşyrymly dolandyrylýan ýagdaýynda mümkin bolan iň ýokary tizlikde öwrümleri geçmegi başarmakda ulagy sürmegiň owadan tilsimini görkezdi.
Soňra döwlet Baştutanymyz sport ulagynda eminler toparynyň ýanyna gelip saklandy.
Eminler toparynyň ýolbaşçysy milli Liderimizi pellehana gelmegi hem-de görkezen 10 minut 10,45 sekunt netijesi bilen gutlady we munuň ýokary görkezijidigini nygtady. Şeýle hem bu tapgyra gatnaşan ýurdumyzyň Içeri işler ministrliginiň türgeni G.Hommadow bolsa bellenilen aralygy 10 minut 22,42 sekunt wagt bilen tamamlady.
Sagdyn durmuş ýörelgesiniň tarapdary bolan hormatly Prezidentimiz Gurbanguly Berdimuhamedow türkmen ýaşlaryna we ähli watandaşlarymyza ruhlandyryjy nusga görkezip, sportuň dürli görnüşleri — at münmek, welosiped we awtomobil sürmek, Gündogaryň başa-baş söweşleri, sportuň oýun görnüşleri, ylgamak, tennis we beýlekiler bilen meşgullanyp, işiniň köpdügine garamazdan, beden maşklaryny ýerine ýetirmäge hökman wagt tapýar. Türkmenistanyň Milli olimpiýa komitetiniň Prezidenti — döwlet Baştutanymyz Gurbanguly Berdimuhamedow sporty ösdürmäge goşan goşandy üçin, Aziýanyň Olimpiýa Geňeşiniň ýokary sylagyna — Hormat ordenine mynasyp boldy. Milli Liderimiz şeýle hem karate, taekwondo boýunça we sportuň beýleki görnüşlerinde ýokary danlaryň gara guşaklarynyň eýesi bolup durýar.
Hut milli Liderimiziň taýsyz tagallalary netijesinde häzir ýurdumyzda sport muşdaklarynyň sany günsaýyn artyp, jemgyýetde uly ähmiýete we orna eýe bolýar. Ýurdumyzda sport we bedenterbiýe bilen raýatlaryň köp sanlysynyň, aýratyn-da, çagalaryň, ýetginjekleriň, ýaşlaryň meşgullanmagy üçin şertleri döretmek sporty ösdürmek syýasatyny işläp taýýarlamagyň hem-de sagdyn durmuş ýörelgeleriniň berkarar bolmagynyň esasy maksadyna öwrüldi.
Soňky ýyllarda Türkmenistan sportuň dürli görnüşleri boýunça halkara ýaryşlaryň geçirilýän merkezine öwrüldi. Medeni-taryhy gymmatlyklara baý bolan ýurdumyz Beýik Ýüpek ýolunyň ugrunda möhüm halkada ýerleşmek bilen, munuň üçin ähli zerur şertlere we mümkinçiliklere eýedir.
Soňra Garagumuň giň sähralyklarynda “Amul — Hazar 2018” halkara awtoralli ýaryşlaryna gatnaşýan Türkmenistanyň ýygyndy toparlarynyň saýlama tapgyrlarynyň bäsleşikleri dowam etdi.
...Şeýlelikde, “Amul — Hazar 2018” halkara awtoralli ýaryşlaryna Türkmenistan tarapyndan gatnaşjak toparlar kesgitlenildi. Olar ýurdumyzyň sport durmuşynda möhüm ähmiýeti bolan halkara ýaryşlara gatnaşyp, Watanymyzyň sport abraýynyň has-da ýokary göterilmegine mynasyp goşant goşarlar.
Hormatly Prezidentimiz Gurbanguly Berdimuhamedow awtomobil sporty boýunça toparlara ak pata berip, olara öňde boljak bäsleşiklerde uly üstünlikleri arzuw etdi.
Döwlet Baştutanymyzyň tagallasy bilen, Beýik Ýüpek ýolunyň döwrebap derejede dikeldilmegi ugrunda ýurdumyzda halkara ähmiýetli ägirt uly işler amala aşyrylýar. Şeýle ýokary derejede geçirilýän sport ýaryşlary Türkmenistan bilen dünýäniň dürli ýurtlarynyň arasynda dostluk gatnaşyklarynyň netijeli häsiýetini şertlendirýär.
Döwlet Baştutanymyzyň belleýşi ýaly, sport halklary ýakynlaşdyrýar, doganlyk gatnaşyklaryny işjeňleşdirýär. Şu nukdaýnazardan, ýurdumyzda milli Liderimiziň tagallasy bilen köpçülikleýin bedenterbiýäniň we ýokary netijeli sportuň ösdürilmegine aýratyn ähmiýet berilýär.
Paýtagtymyzda we ýurdumyzyň beýleki künjeklerinde bedenterbiýe-sagaldyş hereketi yzygiderli ösdürilip, milli medeniýetimiziň möhüm düzüm bölegine, halkymyzyň durmuş ýörelgesine öwrülýär. Munuň özi sagdynlygyň we bagtyýarlygyň ýurdy hökmünde ykrar edilen Türkmenistanyň halkara derejedäki abraýynyň belende galmagyny üpjün edýär.
“Amul — Hazar 2018” halkara awtorallisini guramak boýunça döwlet derejesinde alada edilmegi hormatly Prezidentimiz Gurbanguly Berdimuhamedowyň parahatçylygyň we dostlugyň ilçisi hökmünde sportuň ösdürilmegine başlangyçlar bilen çykyş edip, oňa ýokary derejede çemeleşýändiginiň nobatdaky subutnamasydyr.
(TDH)


text:
« BÄŞINJI BÖLÜM AHLAK » Musulman amanaty gorar
Musulman özüne göz-gulak bol diýlip tabşyrylan zady gorar, amanata hyýanat etmez. Bu amanatyň adamlara we döwlete degişli bir zat bolup biljekdigi ýaly, berjaý edilmegi zerur wezipe-de bolup biler.
Amanat edilen zady goramak, berlen wezipäni ýerine salmak, berjaý etmek ahlaky wezipedir we dinimiziň buýrugydyr. Amanata hyýanat edenler kämil musulman bolup bilmez. Amanata hyýanat ikiýüzlüligiň alamatydyr.
Pygamberimiziň şu hadysyna seredip geçeliň. Onda şeýle diýilýär:
“Ikiýüzliniň (münafyk) alamaty üçdür:
- Sözlän wagty ýalan aýdar,
- Söz beren wagty sözünden däner,
- Özüne bir zady amanat etseň, ol oňa hyýanat eder.” (Buhary, Iman, 24; Müslim, Iman, 25)
Boýnumyza alan işdir wezipelerimizem amanatdyr.
Amanatlaryň eýesine berilmegi, eýelik edýänleriň wezipä bellenilmegi Allatagalanyň buýrugydyr.
Mukaddes Gurhanda şeýle diýilýär: “Hakykatdanam, Alla size amanatlary eýelerine bermegiňizi we adamlaryň arasynda wezipe berjaý edeniňizde, ony adyllyk bilen berjaý etmekligiňize buýruk berýär.” (Nisa, 58)
Döwlet işleriniň we millete degişli hyzmatdyr gulluklaryň eýesi bolan adamlara berilmegi we jemgyýetde adalatyň ýola goýulmagy milletiň we rahatlygy we döwletiň dowamaty üçin gerekli bolan şertdir.
Işleriň başarnygy bolmaýan adamlara berilmeginiň ýaramaz netijesi hakynda pygamberimiz şeýle diýipdir:
“Işi başarnygy bolmaýan adama berdiňmi, onda kyýamata garaş.” (Buhary, Rikak, 35)
Milletiň işlerini alyp barýan ýolbaşçy we jogapkär adamlar üçin bu bu aýydylan söz möhüm duýdyryşdyr.


text:
(Makalanyň awtory Adam Hatç Taýwanda çagalara iňlis dilinde ylmy makalalary ýazmagy öwredýän ýörite mekdebiň düýbüni tutujy mugallym)
Hormatly ene-atalar!
Gynansagam, häzirki wagtda biz bilim ulgamyny ösdürmek meselesine onçakly çynlakaý çemeleşilmeýän we mekdepdir mugallymyň jemgyýetdäki wezipesine ähmiýet berilmeýän döwürde ýaşaýarys. Hut şonuň üçinem okuwçylar bilen ýüze çykýan islendik meselede ilki bilen mugallymlary günäkärleýäris. Emma mugallym bilen ene-atanyň wezipesini deňeşdiren ýagdaýymyzda welin, haýsysynyň jogapkärçilikginiň has ýokarydygy mese-mälim bolar duruberer.
Aslynda, okuwçynyň hakyky mugallymy onuň ene-atasydyr. Ene-ata mekdebe nähili göz bilen garaýan bolsa, çaganyň hem oňa edil şol zeýilli garajagy şeksizdir. Şonuň üçin çagalaryň ukybyny ösdürmek işinde mugallymyň netije gazanmagy ýene-de ene-atanyň öz maşgalasynda görkezýän göreldesine bagly bolup durýar. Başgaça aýdanymyzda, çaga bilimdir terbiýe bermek babatynda ene-atalar mekdep mugallymlaryna goldaw bermeli. Ene-atalar, aşakda sanaljak bäş ýerde mugallymlary goldamaly:
Birinjisi: Çaga nädogry iş edeninde onuň ýüzüni ýuwmaga çalyşmaly däl.
Ýalňyşmaýan adam ýok. Hasam, çagalar köp ýalňyşýar. Terbiýäniň düýp manysy, ýalňyşanyňdan soň öz ýalňyşyňa düşünmekden ybaratdyr. Ine şonuň üçinem çaga okuwa gija galsa, ýa öý işlerini berjaý etmese ýa-da, synpda özüni gödek alyp barsa, ene-atasy asla onuň ýüzüni ýuwup, tarapyny tutujy bolmaly däl!
Muňa derek, gaýtam onuň nädogry iş edýändigini düşündirmelidir. Özüni ýalňyş alyp barýandygyny çaga mugallymdan has köp onuň ene-atasy düşündirmeli. Sebäbi mugallym çaga bilim berip biler, emma terbiýä gezek gelende, ene-atanyň täsiri mugallymdan has uludyr. Çaga nädogry iş eden mahaly özüniň käýeljegini, hatda gerek ýerinde gatyrak daraljagyny hem bilmeli. Ol muňa birbada bolmasa-da, soňlugy bilen endik eder. Şeýlelikde çagasynyň terbiýesiniň kem-kemden düzelýändigine ene-atanyň özi hem şaýat bolar.
Ikinjisi: Çagany gözden salmaň, onuň aýdylany edip-etmeýändigini biliň!
Çagalara her gün agşam «näme iýjek» diýip sorasaň, elbetde bary biragyzdan «doňdurma» diýip jogap berse gerek. Bu ýerde geňläp oturasy zat ýok, sebäbi olardan iýýän zadynyň ýokumynyň köplügini ýa-da azlygyny seljermegi garaşyp bolmaz. Bu aýdylanlar öýe tabşyrylan ýumuşlar üçin hem degişlidir. Öý tabşyrylan ýumuşlar çaga üçin ullakan güzap bolup görüner. Çaga her edip hesip edip, olardan çaltrak dynmagyň aladasyny eder. Öý işlerine sähel göz aýlaga-da, kompýuteriň ýa-da telewizoryň öňüne çöksem diýer. Ýeri onsaň, biz çagamyzy nädip öý işlerini doly we birkemsiz berjaý eder ýaly derejä ýetirip bileris?
Durmuşyň öňümizde keserdip goýan bu sowalynyň ýeke-täk jogaby bar: ene-atalyk borjuny dogry berjaý etmek. Çaganyň dogry iýmtilenip iýmitlenmeýändigine gözegçilik etmek ene-atanyň borjudyr. Edil şonuň ýaly, olara mekdepde nähili ýumuşlar tabşyrlandygyny bilmek hem-de şolaryň berjaý edilişine gözegçilik etmek hem ene-atanyň borjudyr. Eger çaga mekdepde tabşyrylan ýumuşlara deňiç ene-atasynyň bar zada gözegçilik edýändigini bilse, onuň jogapkärçilik duýgusy hem öser. Şonuň üçin çagaňyzyň öýe tabşyrylan ýumuşlary berjaý edip etmeýändigini biliň, olary asla gözden salmaň!
Üçünji: Çaganyň zehinini küteljek zatlardan ägä boluň!
Kompýuter oýunlary, bir söz bilen aýdanyňda, mugallymyň iň uly duşmanydyr.
- Telewizordyr jübi telefonlary ýaly enjamlar çagany köpçülige goşulmakdan,
- arassa howada beden maşklaryny ýerine ýetirmekden we,
- iň esasy hem, kitap okamakdan alyp galýar.
Eger ene-atalar öz çagasyny mümkingadar bu enjamlardan daşlaşdyryp bilseler, onda mugallymlara ullakan kömek etdikleri bolar.
Bu aýdylanlary «çagany tehnologiýa enjamlary ulanmakdan bütinleý gadagan etmeli» diýip düşünmeli däl. Ýöne belli bir çägi hem saklamak gerek.
- Mysal üçin, günde bir sagatdan köp telewizor görülmese ýagşy.
- Kompýuter oýunlary hepdäniň ahyrynda ýa-da okuw ýok wagtlary oýnalsa has gowy bolar.
- Jübi telefonlary hem häzirki döwrüň iň bir wawaly meseleleriň biri. Telefonda zehini küteldiiji oýunlar bolmaly däl, şeýle-de gije-gündiz telefona bagryňy berip ýatmak hem dogry däl.
- Kompýuter oýunlaryny oýnamaga derek çagalary kitap okamaga, jemgyýetçilik çärelerine gatnaşmaga höweslendiriň. Diňe şeýtmek bilen siz olary tehnologiýa enjamlarynyň owsaryndan halas edip bilersiňiz!
Dördünjisi: Olara görelde görkeziň!
Ýokarda-da belläp geçişimiz ýaly, çaga ilki bilen öz ene-atasyndan görelde alýar. Başgaça aýdanyňda, siz nähili bolsaňyz, çagaňyz hem şeýle bolar.
- Eger siz eliňize kitap almasaňyz,
- çagaňyzyň öý işlerini barlamasaňyz we
- her gün telewizoryň başynda nahar iýseňiz,
çagaňyz hem siziň edeniňiz gaýtalar.
- Emma düşege geçmezden ozal birsalym kitap okasaňyz,
- çagaňyzyň sapaklary bilen gyzyklansaňyz we
- garaňky düşenden soň telewizory öçürseňiz, onda çagaňyz hem şoňa endik eder.
Bu barada näçe aýtsaň aýdyp oturmaly. Akylly-başly ene-atalaryň çagalary hem akylly-başly bolýar. Çagaňyzyň nähili bolmagyny isleýän bolsaňyz, ilki bilen özüňiz şonuň ýaly boluň, oňa görelde görkeziň!
Bäşinjisi: Mugallymlar bilen arkalaşyň, olaryň ýoluna böwet bolmaň!
Mugallymlary goldaň! «Mugallym» diýlip baýamak üçin däl-de, ýaş nesilleri ýetişdirmek üçin şeýle käri saýlap alan adama aýdylmaýarmy ahyry?! Beýle bolsa, ene-atalar mugallymlary ähli taraplaýyn goldamalydyr.
«Pes baha goýupsyň!» diýip mugallyma azgyrylmak dogry däldir! Mugallym okuwça pes baha bermek bilen, ene-atanyň ünsüni çekýär, oňa çagasynyň sapaklara taýýarlanmagyna ýardam bermelidigini habar berýär. Ene-atalar mugallyma dogry düşünjek bolmaly. Gepiň gysgasy, mugallym hiç bir ene-ata ýamanlyk islänok. Sebäbi her bir okuwçyny öz çagasy ýaly eý görýär.


text:
Salam hormatly agzalar we gadyrly myhmanlar! Türkmençilikde aýdylýan birnäçe sözler bar. Şugünlerde men 1-2 sanysy barada pikir edip, gutarnykly netijä gelip bilmedim, aýratynam, "Dokuzy düzüw bolmak sözüne. Näme diýmek isledilerkä şeýle diýmek bn?! 9-yň içine nämeler girýärkä?! Öz pikirlerimi ýazmakçy ilki bn. Sizem bu babatda bilýänleriňizi meň/biziň bn paýlaşaýsaňyz! Men aşakda ýazmakçy! Sag boluň!
Dokuzy düzüw?!
-
ata
10 years ago
- Dokuzy düzüw bolmak - ähli zady ýerbe-ýer, mätäç zady bolmadyk manylary bn barabar bolmaly pikirimçe.
Ýöne diňeje 9 sany zady öz içine alýan bolmaly, diýmek. Haçan aýdylanyny-a biljek däl welin, ol wagtlar häzirki köp gowy mümkinçilikler bolmansoň 9-da kanagatlanan bolaýmasalar?!
Bu dokuza nämeler girýärkä?! Men häzir öz pikirlerimiň sanawyny aşakda goýmakçy. Belki, ýalňyň bolup biler, eger şeýle bolsa, onda üýşüp düzetmegiňizi haýyş edýärin!
-
ata
10 years ago
- Pikirimçe 9-y düzwdäki zatlar:
1-Kämil iman baýlygy;
2-Oňat ýanýoldaş(maşgala);
3-Sagadatly perzentler;
4-Saglyk;
5-Mal-mülk;
6-Wepaly dost-ýar;
7-Akyl-huşyň ýerbe-ýerligi(4-üň içinde bolup biler?!)
Meň-ä kelläme gelenler şular.
Başga näme bolup bilerkä?!
Siziň pikirleriňiz?!
-
Nadanbende
10 years ago
- 9 sany Altay Türklerinin gadymdan gelyan удачный (trkç uğurlu,eng lucky, rus удачный)kabul edilyan sanydyr.
*Türk kaganatlaryn 9 tugy bardy.
*Altay şamanizminde 9 yn ayry yeri bardyr.Olayn arkalarynda 9 ok 9 yay kem bolmaz.Olara göra bu Tanrydan uzadylan bir zatdyr.
*Altay Türklerine göra adam skeletinde ayak,aya,kelle,bil,tirsek,diz,el bilegi,omuz we topukdan ybarat 9 sep bardyr.
*Altay Şamanizminde Tanrynyn 9 gyzy we 9 ogly bardyr.
*Erik Hanyn(bir şeytan şamanlarda) hem 9 ogly we 9 gyzy bardyr.
*Altay Türklerinin yaradylyş detsanynda Tanry 9 şahaly agac yaratdy we her şahadan bir adam yaratdy.
Şol sebabpli hem menin pikirimçe 9 adamyn bir ya da düzüw bolmajaklygy sebapli 9 y düzüw bolan barmy diyilyarmika diyyarin. Bu mysallary köpeltmek mümkin. Atanyn yazyşy yaly ol iman meselesi yanky mesele. Bu ata sözler bolsa köki has uzagrakdan gelyar. Google diyilyan zady acyp idap son yazmak has peydaly bolar diyip pikir edyarin.
-
Maxat
10 years ago
- Dokuzy düzüw. Maňa dokuz
"Dokuzy düzüw" aňlatmasy ýüze çykyş aýratynlygy boýunça "iki dünýäň abat bolsun!" diýen dileg bilen meňzeşdir. Soňky dileg iki dünýä (pany we baky) barada yslam düşünjesi esasynda dörän bolsa, dokuzy düzüw aňlatmasy halkymyzyň musulmançylykdan öňki dokuz gat asman hakyndaky ynanjy bilen baglanyşyklydyr. Şol dini ynanja görä, asmanyň dokuz gatynyň hemmesi hudaýlaryň we ruhlaryň (janlaryň) bolýan mesgen.mekanydyr. Köne döwürlerde adamyň dokuzynyň düzüwligi ozaly bilen o dünýäsiniň abatlygyny aňladypdyr. "Maňa dokuz" diýilmeginiň hem aňyrsy soňky bolýan üýtgeşikleriň ony diýýäniň o dünýäsiniň abatlygyna zeper ýetirmejekdigi hakyndaky ynanjyndan gaýdýar.
çeşme: http://www.altynasyr.8m.com/nokat/e001.htm


text:
Hepdelik gazet “NEBIT-GAZ” №6
Hepdelik gazet “NEBIT-GAZ” №5
Hepdelik gazet “NEBIT-GAZ” №4
Hindistan Eýranda gaz çykarar
Eýranyň “Offshore Oil Company” kompaniýasy bilen Hindistanyň birnäçe şereketi birikdirýän konsorsiumy 3 milliard dollara barabar bolan Ylalaşyga gol çekişdiler. Ylalaşyga laýyklykda, Pars aýlagyndaky “Farzad” gaz käninde degişli işler alnyp barylar....
Ukraina Rumyniýadan gaz alar
«Нафтогаз України» kompaniýasynyň ýolbaşçylarynyň žurnalistlere beren beýanatyna görä, Ukraina 2016-njy ýyldan Rumyniýadan gaz alyp başlar. Ukrainanyň iri nebigaz şereketiniň ýolbaşçysy bu ugurda degişli işleriň alnyp barylýandugyny, onuň ýakyn wagtda öz netijesini...


text:
Türkmenistanyň hormatly Prezidentimiziň parasatly baştutanlygynda ýurdumyzda syýasy ulgamy kämilleşdirmäge, döwlet we jemgyýetçilik durmuşynyň ähli taraplaryny demokratiýalaşdyrmaga aýratyn orun berilýär. Dünýä bileleşiginiň doly hukukly agzasy bolmak bilen, Türkmenistan bu gün demokratik ýörelgeleri çuňlaşdyrmak boýunça netijeli işleri amala aşyrýar. Ýurduň jemgyýetçilik-syýasy durmuşyny mundan beýläk-de demokratiýalaşdyrmaga, raýat jemgyýetiniň institutlaryny kämilleşdirmäge, saýlawlaryň häzirki zaman usullaryny ornaşdyrmaga gönükdirilen işleriň gerimi barha giňeýär.
Türkmenistanyň Mejlisiniň 2019-njy ýylyň 5-nji ýanwaryndaky karary esasynda, möhletinden öň çykyp giden Türkmenistanyň Mejlisiniň deputatlarynyň, welaýat, etrap we şäher Halk maslahatlarynyň, Geňeşleriň agzalarynyň ýerine saýlawlary 2019-njy ýylyň 31-nji martynda, ýekşenbe güni geçirmek bellenildi.
Saýlaw möwsümi 2019-njy ýylyň 20-nji ýanwaryndan başlandy.
Saýlawlar ýurdumyz boýunça etraplaryň, etrap hukukly şäherleriň 44-sinde, Geňeşleriň 81-sinde, saýlaw okruglarynyň bolsa 125-sinde geçirildi, şol sanda:
Has takygy:
Saýlawlarda ses bermegi geçirmek üçin saýlaw uçastoklarynyň jemi 222-si döredildi. Şol sanda:
Saýlaw uçastoklarynyň 143-si bilim edaralarynyň binalarynda döredildi. Has takygy:
Orta mekdeplerde 131-si, çagalar baglarynda 12-si, medeniýet edaralarynda 25-si, saglygy goraýyş edaralarynda 2-si, Geňeşleriň edara binalarynda 14-si, harby bölümlerde 18-si we beýleki edara-kärhanalaryň binalarynda 20-si döredildi.
Saýlawlaryň demokratik ýagdaýda geçirilişi jemgyýetçiligiň synçy nazarynda boldy. Saýlawlaryň ähli tapgyrlaryna syýasy partiýalar, jemgyýetçilik birleşikleri, raýatlar toparlary we dalaşgärler tarapyndan bellenilen milli synçylaryň 357-si syn etdi. Şol sanda:
Dalaşgärleri hödürlemek 2019-njy ýylyň 30-nji ýanwarynda başlandy we 28-nji fewralynda tamamlandy. Dalaşgärleri bellige almak 9-njy fewraldan 5-nji mart aralygynda geçirildi.
2019-njy ýylyň 31-nji martynda geçirilen saýlawlar boýunça Türkmenistanyň Demokratik partiýasy, Türkmenistanyň Senagatçylar we telekeçiler partiýasy, Türkmenistanyň Agrar partiýasy, şeýle-de raýatlaryň toparlary tarapyndan hödürlenen dalaşgärleriň 281-si bellenilen möhletlerde degişli saýlaw toparlary tarapyndan bellige alyndy. Has takygy:
Syýasy partiýalar tarapyndan dalaşgärleriň jemi 180-si, raýatlaryň toparlary tarapyndan bolsa 101-si hödürlenildi. Has anygy:
Saýlawlar gününden öň ses bermek 2019-njy ýylyň 21-nji 30-njy marty aralygynda geçirildi.
Saýlaw uçastoklarynda ses bermek sagat 7-den 19-a çenli geçirildi.
Ýurdumyzyň çäklerinde hasaba alnan 201.823 saýlawçydan, saýlawlarda ilkinji gezek ses bermäge 6856 ýaş saýlawçy gatnaşdy.
Saýlawlaryň öňüsyrasynda bolşy ýaly, saýlawlaryň geçýän güni hem saýlawçylaryň işjeňligi bu jemgyýetçilik-syýasy çäräniň esasy aýratynlygy boldy. Has takygy:
Türkmenistanyň Mejlisiň deputatlarynyň saýlawlary boýunça 80 müň 230 saýlawçydan 73 müň 106-sy ses berip, 91,12 göterim;
Welaýat, Aşgabat şäher Halk maslahatlarynyň agzalarynyň saýlawlary boýunça 50 müň 713 saýlawçydan 46 müň 80-si ses berip, 90,86 göterim;
Etrap, şäher Halk maslahatlarynyň agzalarynyň saýlawlary boýunça 44 müň 93 saýlawçydan 39 müň 997-si ses berip, 90,71 göterim;
Geňeşleriň agzalarynyň saýlawlary boýunça 33 müň 312 saýlawçydan 30 müň 281-si ses berip, 90,90 göterim gatnaşyk boldy.
Saýlawlarda Aşgabat şäherindäki we ýurdumyzyň welaýatlaryndaky saýlaw uçastoklarynyň 21-sinde ýörite wideo kameralar gurnalyp, on-line düzgüninde saýlawçylaryň ses berişleri internet arkaly Merkezi saýlaw toparynyň saylav.gov.tm atly web-saýtynda ilata göni we üznüksiz görkezildi.
Saýlaw uçastoklarynda saýlawçylaryň ses berişleri on-line düzgüninde 2019-njy ýylyň 31-nji martynda sagat 7-den 19-a çenli görkezildi we şol wagtyň dowamynda Merkezi saýlaw toparynyň saylav.gov.tm atly web-saýtyna jemi 43.342 adam seretdi, şeýle hem onlarça müň adam bolsa on-line sahypasyna seredip gördi.
Saýlawlarda ýurdumyz boýunça bellige alnan 281 dalaşgärden häkimiýetiň ähli wekilçilikli edaralaryna 125 adam saýlandy. Şol sanda:
Türkmenistanyň Mejlisiniň deputatlygyna, welaýat, etrap, şäher Halk maslahatlarynyň we Geňeşleriň agzalygyna hödürlenip, saýlanylanlar:
Syýasy partiýalar tarapyndan hödürlenen dalaşgärleriň 180-sinden 80-si;
Raýatlar toparlary tarapyndan hödürlenen 101 dalaşgärden 45-si saýlandy.
Türkmenistanyň Mejlisiniň deputatlygyna saýlanylan 3 deputatyň 33,33 %;
Etrap, şäher Halk maslahatlaryna saýlanylan 16 agzanyň 18,75 %;
Geňeşleriň agzalygyna saýlanylan 102 agzanyň 10,78 % zenanlardyr.
Türkmenistanyň Mejlisiniň deputatlygyna saýlanylanlaryň 100 % hem ýokary bilimli adamlardyr.
Welaýat we Aşgabat şäher Halk maslahatlarynyň agzalygyna saýlanylanlaryň 75,00 % ýokary, 25,00 % ýörite orta bilimli adamlardyr.
Etrap, şäher Halk maslahatlarynyň agzalygyna saýlanylanlaryň 81,25 % ýokary, 18,75 % ýörite orta bilimli adamlardyr.
Geňeşleriň agzalygyna saýlanylanlaryň 38,24 % ýokary, 41,18 % ýörite orta, 20,59 % orta bilimli adamlardyr.
Saýlawlarda saýlanylanlaryň 24,8 % 30 ýaşa çenli, 23,2 % 30-dan 40 ýaşa çenli, 24,00 % 40-dan 50 ýaşa çenli, 28,00 % 50 ýaşdan uly adamlardyr.
Hormatly Prezidentimiziň ýolbaşçylygynda ýurdumyzda döwletiň demokratik esaslarynyň yzygiderli pugtalandyrylmagyna, hakyky halk häkimiýetiniň ýörelgeleriniň berkidilmegine, raýatlaryň konstitusion hukuklarynyň üpjün edilmegine gönükdirilen düýpli özgertmeler amala aşyrylýar. Demokratik özgertmeleriň täze tapgyryny alamatlandyrýan, dünýä tejribesini demokratiýanyň milli nusgasyna ornaşdyrmak arkaly ösüşe we kämillige badalga berýän ählihalk saýlawlaryny Watanymyzda mundan beýläk-de giň bäsleşik şertlerinde, milli kanunçylygymyza laýyklykda, guramaçylykly geçirmek saýlaw toparlarynyň öňünde durýan wajyp wezipedir.


text:
Döwlet Baştutanymyz ir säher bilen “Oguzhan” köşkler toplumyndan Ministrler Kabinetiniň binasyna tarap welosipedli ugrady. Milli Liderimiziň nygtaýşy ýaly, yzygiderli sport bilen meşgullanmak adamyň saglygyna oňyn täsir edýär. Hormatly Prezidentimiz şunda türkmenistanlylara görelde bolup, sagdyn we işjeň durmuşyň artykmaçlyklaryny görkezýär.
Hormatly Prezidentimiz Ministrler Kabinetiniň mejlisini açyp hem-de gün tertibini yglan edip, Mejlisiň Başlygy G.Mämmedowa söz berdi. G.Mämmedowa ýurdumyzyň kanunçylygyny kämilleşdirmek boýunça alnyp barylýan işler hem-de parlamentiň nobatdaky maslahatynda serediljek meseleler barada habar berdi.
Bellenilişi ýaly, täze kanunlaryň taslamalary döwlet syýasatynyň ileri tutulýan esasy ugurlaryny hem-de milli Liderimiziň ýurdumyzyň deputatlarynyň öňünde goýan möhüm wezipelerini nazara almak bilen işlenip taýýarlanylýar. Türkmenistanyň Mejlisiniň 1-nji dekabrda geçiriljek nobatdaky maslahatynda “Türkmenistanyň 2019-njy ýyl üçin Döwlet býujeti hakynda” Kanunyň, şeýle hem aýry-aýry ugurlarda hereket edýän kanunçylygy kämilleşdirmäge we umuman, ýurdumyzda ýaýbaňlandyrylan durmuş-ykdysady özgertmeleri sazlaşykly ilerletmäge gönükdirilen kanunlaryň birnäçesiniň taslamalary ara alnyp maslahatlaşylar.
Döwlet Baştutanymyz Mejlisiň nobatdaky maslahatynyň gün tertibiniň esasy meselesine ünsi çekip, 2019-njy ýylyň Döwlet býujetini hemmetaraplaýyn ara alyp maslahatlaşmagyň möhümdigini, döwlet serişdeleriniň netijeli ulgamyny döretmek maksady bilen kabul edilýän bu esasy maliýe resminamasynyň, ilkinji nobatda, ýurdumyzyň ykdysadyýetini ösdürmäge, durmuş we beýleki ulgamlarda özgertmeleri ilerletmäge, halkymyzyň durmuş derejesini has-da ýokarlandyrmaga goýulýan maýalaryň netijeli özleşdirilmegine gönükdirilmelidigini belledi.
Ministrler Kabinetiniň Başlygynyň orunbasary, daşary işler ministri R.Meredow milli Liderimiz Gurbanguly Berdimuhamedowa Aşgabatda 6 — 7-nji dekabrda ÝUNESKO-nyň ugry boýunça geçiriljek “Beýik Ýüpek ýolunyň ähmiýeti: häzirki we geljekki ösüşi” atly halkara maslahata taýýarlyk görlüşi barada hasabat berdi.
Şunuň bilen baglylykda, Türkmenistan bilen ynsanperwer-medeni ulgamda ýöriteleşen bu abraýly guramanyň arasynda hyzmatdaşlygyň netijeli häsiýeti bellenildi. Mälim bolşy ýaly, ÝUNESKO-nyň Bütindünýä mirasynyň sanawyna ýurdumyzyň Gadymy Merw, Köneürgenç hem-de Gadymy Nusaý galalary ýaly taryhy-medeni ýadygärlikleri, Adamzadyň maddy däl medeni mirasynyň sanawyna “Küştdepdi” aýdym we tans dessury hem-de “Görogly” şadessany girizildi.
ÝUNESKO-nyň Bütindünýä tebigy mirasynyň sanawyna Köýtendagyň ekoulgamyny hem-de “Bathyz” döwlet goraghanasyny, Adamzadyň maddy däl medeni mirasynyň sanawyna bolsa türkmen halyçylyk sungatyny we ahalteke bedewlerini ösdürip ýetişdirmek sungatyny girizmek boýunça maksada gönükdirilen işler alnyp barylýar.
ÝUNESKO bilen bilelikde “Türkmenistan — Beýik Ýüpek ýolunyň ýüregi” diýlip yglan edilen şu ýylyň çäklerinde geçiriljek bu maslahatyň gün tertibi ady rowaýata öwrülen taryhy ýoluň ugrunda ýerleşen ýurtlaryň arasynda köp taraply hyzmatdaşlygy işjeňleşdirmäge degişli meseleleriň giň gerimini öz içine alar. Maslahatyň netijeleri boýunça Aşgabat Beýannamasyny kabul etmek göz öňünde tutulýar. Maslahatyň öň ýanynda ÝUNESKO-nyň Bütindünýä mirasynyň sanawynyň “Ýüpek ýoly” atly ugry boýunça Utgaşdyryjy komitetiň bäşinji mejlisini we hünärmenleriň duşuşygyny geçirmek meýilleşdirilýär. Bu çärelere daşary ýurtlardan köp sanly wekiller gatnaşar. Mundan başga-da, ÝUNESKO tarapyndan guralan “Ýaşlaryň gözi bilen Beýik Ýüpek ýoly” atly halkara fotobäsleşigiň ýeňijileriniň işleriniň sergisi geçiriler. Şonuň bilen birlikde, amaly-haşam sungatynyň eserleriniň, neşir önümleriniň, Türkmenistanyň muzeý gymmatlyklarynyň, şeýle hem daşary döwletleriň birnäçe ilçihanalarynyň taýýarlan kitaplarynyň we fotosuratlarynyň sergisini guramak meýilleşdirilýär.
Soňky ýyllarda däp bolan bu gatnaşyk hil taýdan täze derejä çykdy. Üstünlikli durmuşa geçirilen birnäçe bilelikdäki taslamalar şol gatnaşyklaryň netijeleridir. Munuň şeýledigine ýurdumyzyň 2013 — 2017-nji ýyllar üçin ÝUNESKO-nyň ýerine ýetiriji geňeşiniň agzalygyna hem-de 2017 — 2021-nji ýyllar üçin ÝUNESKO-nyň bedenterbiýe we sport baradaky hökümetara komitetiniň (CIGEPS) düzümine saýlanylmagy aýdyň şaýatlyk edýär.
Hormatly Prezidentimiz maslahatyň hem-de ÝUNESKO-nyň Utgaşdyryjy komitetiniň mejlisiniň ýokary guramaçylyk derejesini üpjün etmegi tabşyryp, dünýä taryhyndaky täsin ýagdaý hökmünde Beýik Ýüpek ýolunyň öwrenilmegine Türkmenistanyň uly goşant goşýandygyny nygtady. Asyrlaryň dowamynda ençeme döwletleri diňe bir söwda-ykdysady däl, eýsem, maglumat we medeni gatnaşyklar bilen hem baglanyşdyran bu transmilli ýol täze taryhy eýýamda-da öz ähmiýetini ýitirmän gelýär. Ony täzeden dikeltmek boýunça ýurdumyzyň anyk başlangyçlary munuň şeýle bolmagy bilen şertlenendir.
Şunuň bilen baglylykda, milli Liderimiz Gurbanguly Berdimuhamedow öňde boljak çäreleriň netijeli halkara hyzmatdaşlygy işjeň ösdürmäge, döwletleriň we halklaryň has-da ýakynlaşmagyna, olaryň arasyndaky dostluk we özara bähbitli hyzmatdaşlyk gatnaşyklarynyň pugtalanmagyna ýardam berjekdigine ynam bildirdi. Ministrler Kabinetiniň Başlygynyň orunbasary B.Abdyýewa dekabr aýynda geçiriljek çärelere hem-de şanly senelere taýýarlyk görlüşi, şolara gabatlanyp açyljak medeni-durmuş maksatly binalary ulanmaga bermegiň tertibi barada hasabat berdi.
Dürli medeni çäreleri, şol sanda Halkara Bitaraplyk gününe hem-de Täze ýyla bagyşlanan medeni çäreleri geçirmegiň baý mazmunly maksatnamasyny sungat ussatlarynyň gatnaşmagynda geçiriljek konsertler, guraljak teatr sahnalary, degişli sergiler we bäsleşikler, ylmy maslahatlar, sport ýaryşlary, baýramçylyk çäreleri düzer. Halkara forumlaryň hatarynda dekabr aýynyň birinji ongünlüginde geçirilmegi meýilleşdirilen “Beýik Ýüpek ýolunyň ähmiýeti: häzirki we geljekki ösüşi” atly halkara maslahat, Awstriýa-türkmen jemgyýetiniň döredilmeginiň 10 ýyllygyna bagyşlanan çäreler bar.
Halkara Bitaraplyk gününe, şeýle hem bu baýramçylyga gabatlanyp, ýörite maslahat, “Merdana nesil — 2018” atly bäsleşigiň netijelerini jemlemek, fotosuratkeşleriň arasynda bu çärelere bagyşlanan sergiler, paýtagtymyzda we ýurdumyzyň welaýatlarynda durmuş-medeni maksatly binalaryň açylyş dabaralary geçiriler. 11-nji dekabrda Aşgabat şäheriniň Bagtyýarlyk etrabynda, Ahal welaýatynyň Kaka şäherinde, Gökdepe we Bäherden etraplarynda, Balkan welaýatynyň Serdar etrabynda, Balkanabat şäherinde, Daşoguz welaýatynyň Köneürgenç etrabynda hem-de Lebap welaýatynyň dolandyryş merkezinde durmuş-medeni maksatly binalary ulanmaga bermek göz öňünde tutulýar.
Täze ýyl baýramçylyk çäreleri “Älem” medeni-dynç alyş merkezinde, ýurdumyzyň welaýatlarynyň baýramçylyk meýdançalarynda Täze ýyl Baş arçalarynyň yşyklarynyň ýakylyş dabaralaryndan başlanar. Ýurdumyzyň estrada we höwesjeň aýdymçy ýaşlarynyň arasynda “Ýylyň parlak ýyldyzy” atly bäsleşigiň jemleýji tapgyry şol wakalaryň biri bolar. Esasy dabaralar bolsa 31-nji dekabrda “Älem” medeni-dynç alyş merkeziniň öňündäki meýdançada guralyp, bu ýerde Türkmenistanyň medeniýet we sungat ussatlarynyň, döredijilik toparlarynyň we estrada aýdymçylarynyň, şol günleriň gahrymanlary — Aýazbabanyň we Garpamygyň gatnaşmagynda baýramçylyk dabarasy geçiriler. Şeýle hem dekabrda iri sport çärelerini geçirmek meýilleşdirilýär.
Hormatly Prezidentimiz Gurbanguly Berdimuhamedow hasabaty diňläp, Halkara Bitaraplyk güni mynasybetli baýramçylyk dabaralaryny ýokary guramaçylyk derejesinde geçirmek barada anyk görkezmeleri berdi. Milli Liderimiziň belleýşi ýaly, şol çäreler diňe paýtagtymyzda däl-de, eýsem, ýurdumyzyň welaýatlarynda ýatdan çykmajak we gyzykly çärelere öwrülip, halkymyzyň agzybirliginiň, jebisliginiň, iň gowy milli däplerimiziň beýany bolmalydyr.
Milli Liderimiz Täze ýyl dabaralaryna taýýarlyk görlüşine ünsi çekip, şolary geçirmek bilen bagly çäreleriň — çeper bezelişinden çykyşlaryň baý mazmunly ýerine ýetirilişine çenli ähli meselelere jogapkärli çemeleşmegiň möhümdigini belledi. Munuň özi türkmen toýuna mahsus bolup, hemmelere, ilkinji nobatda, çagalara şatlyk-şagalaň hem-de ýatdan çykmajak täsirleri peşgeş bermelidir.
Soňra Ministrler Kabinetiniň Başlygynyň orunbasary G.Myradow gözegçilik edýän ulgamynda alnyp barylan işler barada hasabat berip, Türkmenistanda 2019 — 2025-nji ýyllarda sanly ykdysadyýeti ösdürmegiň konsepsiýasynyň taýýarlanan taslamasy barada habar berdi.
Bu resminama 7 bapdan ybarat bolup, olarda maglumat-aragatnaşyk tehnologiýalary ulgamynyň häzirki ýagdaýy, konsepsiýanyň maksady we wezipeleri, ony amala aşyrmagyň ugurlary we guraly, garaşylýan netijeler beýan edilýär.
Konsepsiýany üç tapgyrda (1-nji tapgyr — 2019-njy ýylda, 2-nji tapgyr — 2020 — 2023-nji ýyllarda, 3-nji tapgyr — 2024 — 2025-nji ýyllarda) amala aşyrmak maksat edinilýär. Şunuň bilen baglylykda, degişli kararyň taslamasy milli Liderimiziň garamagyna hödürlenildi.
Milli Liderimiz Türkmenistanda 2019 — 2025-nji ýyllarda sanly ykdysadyýeti ösdürmegiň konsepsiýasyny tassyklamak hakynda Karara gol çekip, wise-premýere ony yzygiderli durmuşa geçirmek boýunça anyk tabşyryklary berdi. Munuň özi Watanymyzy mundan beýläk-de hemmetaraplaýyn ösdürmäge, işewür we maýa goýum işjeňligine, döwlet dolandyrylyşynyň öňdebaryjy usullarynyň ornaşdyrylmagyna, täze iş orunlarynyň döredilmegine, halkymyzyň abadançylygyny yzygiderli ýokarlandyrmaga ýardam eder.
Soňra Ministrler Kabinetiniň Başlygynyň orunbasary M.Meredow gözegçilik edýän pudaklarynda işleriň ýagdaýy hem-de “Türkmenistanyň nebitgaz senagatyny ösdürmegiň 2030-njy ýyla çenli döwür üçin Maksatnamasyny” amala aşyrmagyň barşy barada hasabat berdi. Gaýtadan işleýän tehnologik desgalaryň bökdençsiz işlemegini üpjün etmek, eksport edilýän nebit önümleriniň mukdaryny artdyrmak maksady bilen geçirilýän işler barada habar berildi.
Şeýle hem wise-premýer döwlet Baştutanymyz Gurbanguly Berdimuhamedowa Nebitgaz senagaty we geologiýa işgärleriniň güni mynasybetli geçiriljek baýramçylyk çäreleriniň maksatnamasy hakynda hasabat berdi. Şolaryň hatarynda ylmy-amaly maslahat, konsertler, pudagyň zähmetde aýratyn tapawutlanan işgärlerini sylaglamak dabarasy bar.
Ylmy-tehniki ösüşiň soňky gazananlaryny, innowasion tehnologiýalary, döwrebap tehnikalary peýdalanmak energetika pudagyny ösdürmek boýunça wezipeleri üstünlikli ýerine ýetirmegiň möhüm şerti bolup durýar diýip, milli Liderimiz Gurbanguly Berdimuhamedow belledi. Şeýle hem döwlet Baştutanymyz Nebitgaz senagaty we geologiýa işgärleriniň güni mynasybetli baýramçylyk çärelerini degişli derejede geçirmegi tabşyrdy.
Ministrler Kabinetiniň Başlygynyň orunbasary K.Durdymyradow gözegçilik edýän senagat pudagynda işleriň ýagdaýy, hususan-da, gurluşyk serişdeleri senagatynda innowasion önümçilik düzümini döretmek, daşary ýurtlardan getirilýän harytlaryň ornuny tutýan hem-de eksport ugurly önümleriň öndürilýän möçberlerini artdyrmak wezipelerini çözmek boýunça alnyp barylýan işler barada hasabat berdi.
Hormatly Prezidentimiz Gurbanguly Berdimuhamedow ösen köp gurluşly senagatyň, ýerli çig mal serişdelerini netijeli ulanmaga esaslanýan önümçiligiň bolmagynyň ýurdumyzyň ykdysadyýetiniň okgunly ösmegini, halkymyzyň abadançylygyny ýokarlandyrmagy üpjün etmek boýunça wezipeleri üstünlikli çözmegiň esasy şerti bolup durýandygyny belledi.
Ministrler Kabinetiniň Başlygynyň orunbasary E.Orazgeldiýew ýurdumyzyň welaýatlarynda möwsümleýin oba hojalyk işleriniň alnyp barlyşy we oba hojalygynda özgertmeleriň dowam etdirilişi barada hasabat berdi. Agrotehniki kadalara laýyklykda güýzlük bugdaý ýetişdirilýän meýdanlarda kadaly gögeriş alnan maýsalara ilkinji ösüş suwy tutulýar, azotly dökünler bilen iýmitlendirmek işleri alnyp barylýar. Şunuň bilen birlikde, pagta ýygymy dowam edýär. Ähli ýetişdirilen hasyly iň soňky hanasyna çenli ýygnap almak üçin degişli çäreler görülýär, gymmatly çig maly pagta kabul ediş harmanhanalaryna bökdençsiz ibermek üpjün edilýär. Şeýle hem tabşyrylan hasyl üçin oba hojalyk öndürijiler bilen hasaplaşyklar geçirilýär.
Geljek ýyldan başlap, gowaça, bugdaý we beýleki oba hojalyk ekinlerini ösdürip ýetişdirmäge hususy önüm öndürijiler hem girişer. Häzirki wagtda alymlar hem-de tejribeli oba hojalyk hünärmenleri milli Liderimiz Gurbanguly Berdimuhamedowyň pudagyň öňünde goýan wezipelerini çözmek bilen, öňdebaryjy ylmy tejribäni we hojalygy dolandyrmagyň netijeli usullaryny ornaşdyrmak meseleleri boýunça ýerlerde maslahatlary geçirýärler.
Hormatly Prezidentimiziň garamagyna «Balkan, Daşoguz we Lebap welaýatlarynda medeni-köpçülikleýin çäreleri geçirmek üçin 3 müň orunlyk «Türkmeniň ak öýi» binalaryny gurmak hakyndaky» Kararyň taslamasy hödürlenildi.
Döwlet Baştutanymyz ady agzalan welaýatlarda «Türkmeniň ak öýi» binalarynyň üçüsini gurmak hakyndaky Karary makullap we oňa gol çekip, wise-premýere bu taslamalary durmuşa geçirmäge degişli birnäçe görkezmeleri berdi. Hormatly Prezidentimiz Gurbanguly Berdimuhamedowyň belleýşi ýaly, täze binagärlik toplumlary gurlanda, döwrebap gurluşyk we bezeg serişdeleri ulanylmalydyr. Işleriň hiline, özboluşly milli öwüşginler bilen ajaýyp derejede bezelişine, binalaryň ýanaşyk ýerleriniň abadanlaşdyrylyşyna aýratyn üns berilmelidir.
Ministrler Kabinetiniň Başlygynyň orunbasary D.Amangeldiýew «Berkarar döwletimiziň bagtyýarlyk döwründe milli binagärligiň ösüşi» atly binagärlik döredijilik sergisini geçirmek baradaky teklibi döwlet Baştutanymyzyň garamagyna hödürledi.
Çäre şähergurluşyk, binagärlik hem-de häzirki zaman Türkmenistanda şäher düzümini kemala getirmek babatda gazanylan üstünlikleri, toplanan tejribäni hem-de geljekki mümkinçiligi görkezmäge gönükdirilendir. Serginiň çäklerinde dürli ugurlar boýunça iň oňat binagärlik taslamalary ugrunda bäsleşigi geçirmek maksat edinilýär.
Nusgawy ýörelgeleri, milli däpleri we täze tehnologiýalary utgaşdyrmaly gurluşyk taslamalarynyň meýilleşdirilen mahaly olara dessine ýaşyl zolaklary we seýilgähleri döretmegiň goşulmalydygyny, çünki paýtagtymyzyň ekologiýa ýagdaýynyň zerur derejede saklanylmagynyň esasy talaplaryň biri bolmagynda galýandygyny aýdyp, hormatly Prezidentimiz sergä ýaş binagär-hünärmenleri, şol sanda Türkmen döwlet binagärlik-gurluşyk institutynyň we Döwlet çeperçilik akademiýasynyň talyplaryny çekmegiň zerurdygyny belledi.
Ministrler Kabinetiniň Başlygynyň orunbasary Ç.Gylyjow Täze ýyl baýramy mynasybetli ýurdumyzyň bazarlaryny ilatyň isleg bildirýän köp dürli harytlary bilen üpjün etmek boýunça alnyp barylýan işler barada hasabat berdi. Şu maksat bilen Söwda we daşary ykdysady aragatnaşyklar ministrligi, ýurdumyzyň önüm öndürijileri hem-de Senagatçylar we telekeçiler birleşmesi bilen yzygiderli işler alnyp barylýar. Söwda dükanlary azyk önümleri bilen, şol sanda gök önümler we miweler bilen bolelin üpjün edilýär.
Mundan başga-da, ýurdumyzyň Baş arçalaryny gurnamak üçin ter arçalary getirmek işleri alnyp barylýar. Guramalaryň buýurmalary boýunça we erkin söwdada ýerleniljek Täze ýyl sowgatlary taýýarlanylýar. Paýtagtymyzda hem-de welaýatlarda baýramçylyk göçme söwda bölümlerini guramak göz öňünde tutuldy.
Ministrler Kabinetiniň Başlygynyň ulag we aragatnaşyk ulgamyna gözegçilik edýän orunbasary M.Çakyýew 28-nji noýabrda «Awaza» milli syýahatçylyk zolagynda geçirilen halkara ulag maslahatynyň netijeleri barada hasabat berdi.
Maslahatyň işine 370-den gowrak wekil gatnaşyp, şolaryň hatarynda üstaşyr we ulag hyzmatdaşlygy hakynda ylalaşyga gatnaşyjy ýurtlaryň ulag ministrleri, pudak edaralarynyň ýokary wezipeli işgärleri, bilermenler, maýadarlar, abraýly halkara guramalaryň, bank düzümleriniň, ulag, logistika we ýük daşaýjy kompaniýalaryň, köpçülikleýin habar beriş serişdeleriniň wekilleri boldy.
Türkmenistanyň öňe sürýän başlangyçlary ýurdumyzyň ulag ulgamynyň dünýä hojalyk gatnaşyklary ulgamyna işjeň goşulyşmagyna, sebitleýin multimodal ýük daşalyşynyň utgaşdyrylmagyny üpjün edýän iri logistik merkezleriniň döredilmegine ýardam berýär. Bu bolsa Beýik Ýüpek ýolunyň häzirki zaman görnüşinde täzeden dikeldilmeginde hem-de netijeli ulanylmagynda örän uly ähmiýete eýedir diýip, döwlet Baştutanymyz aýtdy.
Milli Liderimiz Gurbanguly Berdimuhamedow “Türkmenhowaýollary” gullugynyň hem-de Türkmenbaşy Halkara deňiz portunyň ägirt uly ulag-üstaşyr kuwwatyny belläp, bu düzümleriň kuwwatyndan doly derejede peýdalanmak barada wise-premýere birnäçe tabşyryklary berdi.
Ministrler Kabinetiniň Başlygynyň orunbasary P.Agamyradow Türkmenistanda sanly bilim ulgamyny ösdürmegiň konsepsiýasyny durmuşa geçirmek boýunça alnyp barylýan işler barada habar berdi. Bu konsepsiýa maglumat-bilim gurşawyny döretmäge hem-de bilim bermegiň ähli basgançaklaryny ýokary hilli elektron bilim maglumatlary bilen üpjün etmäge, bilim edaralaryna berilýän bilimiň mazmunyny baýlaşdyrmaga hem-de kämilleşdirmäge gönükdirilendir.
Häzir ýurdumyzda ýaşlaryň döwrebap bilim-terbiýe almagy, kämil hünärmenler bolup ýetişmegi üçin ähli şertler döredilýär. Bu konsepsiýany durmuşa geçirmegiň birinji tapgyrynda meýilleşdirilen çäreler boýunça ýurdumyzyň ýokary okuw mekdeplerinde hünärmenler, professor-mugallymlar, talyplar tarapyndan sanly bilim ulgamynyň tor programma üpjünçiligi, onuň binýadynda sanly bilim portallary işlenip taýýarlanyldy. Sanly tehnologiýalaryň giňden ornaşdyrylmagy netijesinde, ýokary okuw mekdepleriniň arasynda, şol sanda bilim babatda hyzmatdaşlyk edilýän daşary ýurt ýokary okuw mekdepleri bilen Internet arkaly uzak aralykdan sapaklar, wideoşekilli maslahatlar yzygiderli guralýar.
Döwlet Baştutanymyz konsepsiýany kämilleşdirmek hem-de ony öňdebaryjy tehnologiýalaryň esasynda durmuşa geçirmek boýunça ähli guramaçylyk meselelerini düýpli işlemegi tabşyrdy. Sanly bilimiň ornaşdyrylmagy adam maýasyny artdyrmaga hem-de jemgyýetimiziň we ýurdumyzyň gülläp ösmeginiň bähbidine ykdysadyýete hem-de beýleki ugurlara innowasion serişdeleri çekmäge mümkinçilik berer.
Döwlet Baştutanymyz geljekde öz işiniň ussatlary bolup ýetişmegi üçin okuw döwründe çagalaryň zehinlerine we ukyplaryna görä, olary geljekki hünärlerini saýlap almaga ugrukdyrmagyň möhümdigini belledi. Şunuň bilen baglylykda, hormatly Prezidentimiz wise-premýere bilim bermek işine täzeden seretmek, şonuň esasynda netijeli dünýä tejribesini we usullaryny peýdalanmak boýunça toplumlaýyn işleri geçirmegi, mugallymlaryň hünär derejesini yzygiderli ýokarlandyrmak boýunça çäreleri görmegi tabşyryp, munuň üçin ýörite okuw-usulyýet merkeziniň zerurdygyny belledi.
Döwlet Baştutanymyz Gurbanguly Berdimuhamedow mejlisi jemläp, ýurdumyzyň durmuşyna degişli, ara alnyp maslahatlaşylan meseleleriň möhümdigini belledi. Bu meseleleriň oňyn çözülmeginiň ýurdumyzy mundan beýläk-de ösdürmek, halkymyzyň hal-ýagdaýyny gowulandyrmak üçin uly ähmiýeti bolar diýip, hormatly Prezidentimiz aýtdy we hemmelere jogapkärli işlerinde üstünlikleri arzuw etdi.


text:
Durmuş şatlyk we gaýgylaryň baky duralgasydyr. Ynsanyň şatlykly günleriniň bolşy ýaly, ajy we gaýgyly günleri hem bardyr. Gowy günlerimizde şatlanýarys, ýaşaýyşdan, durmuşdan zowky – sapa alýarys. Diňe bir zowk, keýp almak bilen hem çäklenmeýäris, gelejege degişli arzuw – umytlar edýäris. Umyt bizi has gowy işlemäge ugrukdyrýar we üstünliklere ýetmegimize ýol açýar.
Gynansak-da ynsan şu synag dünýäsinde mydama şatlanmaýar. Ýaşaýşy boýunça birnäçe päsgelçilikler, kynçylyklar bilen garşylaşýar, käbir ýagdaýlarda gelejege degişli umytlary sönýär. Kalbyny gaplaýan umytsyzlyk ynsanyň sarsylmagyna sebäp bolýar. Käte-de akylyna – oýuna gelmeýän täzelikler bilen garşylaşýar, hiç garaşmaýan gynandyryjy wakalar we ajy habarlaryň garşysynda durup biljek güýjüni ýitirýär. Köplenç, gapysyny çalan bu peläketlere garşy durmaga güýji ýetmeýär. Bir kömekçisi bolmasa daýanman ýykylýar. Çünki, ynsan ejizdir, güýji çäklidir, ähli kynçylyklary aşyp biljek ýagdaýda däldir.
Elmydama Allanyň kömegine mätäç bolan ynsan ajy, gaýgyly wagtlarynda we umytsyzlyga düşen pursatlarynda bu mätäçligi has-da köp duýýar.
Ine, adaty güýjümize güýç goşýan, umydymyzy ýitiren pursatlarymyzda hem kalbymyza parlak we bize umyt gapylaryny açýan bir yşyk, ajy we gaýgylarymyzy ýeňledip, ruhumyzy huzura, rahatlyga gowuşdyrýan şypaly bir melhem, peläketler garşysynda we ajy günlerde bizi entirekläp ýykylmakdan goraýan ruhy bir güýç dogadyr. Doga – guluň Alladan kömek islemegi, ýagşylyk we rahmet dilemegi diýmekdir.
Alla bilen gulunyň arasynda bir bag bolan doga, ylahy rahmetiň kömegimize ýetişmegine ýol açýan ähmiýetli serişdedir. Biz isleglerimizi doga etmek usuly bilen Beýik Rabbymyza ýönelýäris, her haýsy bir meselede dileg we arzuwlarymyzyň kabul edilmegini isleýäris. Allatagala Kurany Kerimde:
وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ فَلْيَسْتَجِيبُواْ لِي وَلْيُؤْمِنُواْ بِي لَعَلَّهُمْ يَرْشُدُونَ
“Bendelerim senden Men barada sorasalar, (sen aýt): “Takyk, men (olara) ýakyndyryn. Menden dileg edýän wagtynda dileg edýäniň dilegini kabul ederin. Hak ýola ýetmekleri üçin (bendelerim) meniň çagyryşyma gulak asyp, Maňa iman getirsinler” diýip buýrup, dogalarymyzy kabul etjekdigini we isleglerimize garşylyk jogap berjekdigini ap-açyk bildirýär. Şonuň üçin biziň doga etmekligi we ýürek bilen Alla ýalbarmaklygy bilmegimiz zerurdyr.
Her pursatda Alla mätäç bolan ynsan kynçylyga düşen wagtynda-da ýene Oňa sygynýar, arzuw we isleglerini Alla arz edýär. Allatagalanyň beýikligi we tükeniksiz gudratynyň garşysynda öz güýçsüzligine akyl ýetirip, Allanyň hemme zady gurşap alan ägirt rahmetine bolan mätäçligini çyn, ak ýürekli duýgulary bilen dile getirýär.
Doga ynsanyň köňül – ýürekden Alla ýönelmegi, hem kalby, hem-de dili bilen dileglerini Oňa arz etmegidir.
Bir guluň öz ejizligini boýun alyp, bütin barlygy, şahsyýeti bilen Alla ýönelmegi we kalbynyň çuňluklaryndan gelen tämiz duýgulary bilen Oňa doga etmegi, şol bir wagtda bir ybadatdyr. Pygamberimiz Muhammet (S.A.W): “Doga- ybadatdyr” hadysy (Ibni Maje. Doga,1) bilen muny ajaýyp bir şekilde beýan edipdir.
Kurany Kerimde doganyň ähmiýeti we oňyn netijeleri açyk bir şekilde bildirilişi ýaly, örän köp doga mysallary hem ýer alandyr. Söýgüli Pygamberimiz hem doganyň peýdalaryny düşindiripdir, özi hem köplenç doga edipdir we bizi hem Allatagala nähili ýalbaryljakdygyny beýan edýän köp ajaýyp dogalary öwredipdir.
Alla doga edýärkäň, arada her haýsy bir araça zerurlyk ýokdur. Gul doga etjek wagty Beýik Rabbyna ýönelmeli, dileglerini gönüden – göni Oňa arz etmelidir. Çünki, Allanyň ylmy hemme zady gurşap alandyr. Näme etsek ony görer, näme sözlesek ony eşider, kalbymyzdan geçenleri hem biler.
Namazlaryň her rekatynda okaýan we Allatagala mynasyp bolan iň ajaýyp öwgi jümlesi bilen başlaýan Fatiha süresinde doganyň iň esasly, özenli we iň gözel, ajaýyp beýanyny görýäris:
“ بِسْمِ اللهِ الرَّحْمنِ الرَّحِيمِ {1} الْحَمْدُ للّهِ رَبِّ الْعَالَمِينَ {2} الرَّحْمـنِ الرَّحِيمِ {3} مَالِكِ يَوْمِ الدِّينِ {4} إِيَّاكَ نَعْبُدُ وإِيَّاكَ نَسْتَعِينُ {5} اهدِنَــــا الصِّرَاطَ المُستَقِيمَ {6} صِرَاطَ الَّذِينَ أَنعَمتَ عَلَيهِمْ غَيرِ المَغضُوبِ عَلَيهِمْ وَلاَ الضَّالِّينَ {7}”
“Rahman (Mähriban) we Rahym (Rehim-şepagatly) Allanyň ady bilen. (Ähli) hamdy – senalar älemleriň Perwerdigäri Alla mahsusdyr. Ol (Rahmandyr) Mähribandyr, Rahymdyr (Rehim – şepagatlydyr). Din (kyýamat) gününiň Eýesidir. (Eý, Allam!) Bizi dogry ýola (yslam dinine) gönükdir! (Bizi) gazaba sezewar bolanlaryň we azaşanlaryň (ýoluna) däl-de, Öz nygmat berenleriň ýoluna (gönükdir)!” (Ämin).
Doga hakynda wagyz
Durmuş şatlyk we gaýgylaryň baky duralgasydyr. Ynsanyň şatlykly günleriniň bolşy ýaly, ajy we gaýgyly günleri hem bardyr. Gowy günlerimizde şatlanýarys, ýaşaýyşdan, durmuşdan zowky – sapa alýarys. Diňe bir zowk, keýp almak bilen hem çäklenmeýäris, gelejege degişli arzuw – umytlar edýäris. Umyt bizi has gowy işlemäge ugrukdyrýar we üstünliklere ýetmegimize ýol açýar.
-
Panturkist
1 year ago
- Dünya yüzünde her sagatda yüzlerçe çaganyn açlykdan ölyan wagty, Allanyn olaryn nalayşyny eşitman senin dogana jogap berjegine ynanyanmy?
-
wagt
1 year ago
- Utançsyz ekeniñay @Panturkist.!
-
wagt
1 year ago
- Ateist bolsañ ateistligiñi gowuz yeriñe dyk-da yaşa-da yör-da. Seniñ ynanman bilşiñ yaly ynanyanlaryñ ynanmaga erkin hukugy bardyr. Señ bolsa olaryñ ynanjyny yañsylamaga asla hukugyñ yokdur!


text:
Ýakynda «Russia Today» halkara teleýaýlymynyň topary Türkmenistanda boldy. Munuň özi türkmen kärdeşleri bilen maglumat alyşmagyň mümkinçiliklerini, hyzmatdaşlyk hakyndaky resminamanyň taslamasyny işläp taýýarlamak bilen baglanyşykly sapara öwrüldi. Russiýaly žurnalistleriň pikirine görä, häzirki döwürde bu ugruň uly geljegi bardyr.
Soňky ýyllarda biziň ýurdumyz hormatly Prezidentimiz Gurbanguly Berdimuhamedowyň ýolbaşçylygynda dünýä ýüzünde giňden wagyz edilmegine mynasyp üstünlikleri gazandy. Milli Liderimiziň işjeň syýasaty, ýurdumyzyň ägirt uly ykdysady we durmuş ösüşi Türkmenistany dünýäniň sazlaşykly ösýän döwletleriniň hataryna çykardy we oňa halkara bileleşigiň ünsi güýçlendi.
“Russia Today” teleýaýlymynyň işgärleri Türkmenistan bilen ýakyndan tanşyp, ýurdumyzyň hyzmatdaşlyga we netijeli gatnaşyklara açykdygyny, onuň döwrebap derejede has aýdyň özgerendigini nygtadylar.
“Bu ýere ugramazdan öňürti biz ykjam taýýarlyk gördük, has giňişleýin maglumat almak üçin Türkmenistan hakynda köp zatlary okadyk. Ýöne bu ýere gelip görenlerimiz biziň garaşyşymyzdan has artyk boldy” diýip, Russiýada we GDA ýurtlarynda “RUPTLY” wideoagentliginiň wekili Indira Žarowa gürrüň berýär. Siziň ajaýyp paýtagtyňyz filmleriň we köp sanly sýužetleriň baş gahrymany bolmaga mynasyp. Munuň özi dünýäniň dürli künjekleriniň tomaşaçylarynyň özboluşly gözelligi görmegi üçin zerur” diýip, ol sözüni dowam edýär.
“Russia Today” (RT) teleýaýlymy sekiz täzelikler we dokumental ýaýlymlary, habarlar onlaýn-portalyny birleşdirýär. Olar alty dilde ýaýlyma berilýär, şeýle hem oňa dünýäniň ähli teleýaýlymlaryna seýrek materiallary hödürleýän “RUPTLY” ählumumy multimedia agentligi bar. Moskwadan gije-gündiziň dowamynda “RT” täzelikler teleýaýlymy iňlis, arap, ispan dillerinde habar berýär. RTD dokumental ýaýlym rus we iňlis dillerinde habar berýär. “RT America” we “RT UK” teleýaýlymlary rus we iňlis dillerinde, Waşingtondaky we Londondaky studiýalaryndan göni ýaýlyma çykýarlar. “RT France” Parižden habar berýär. “RT” dünýäniň ýüzden gowrak ýurdunyň 700 million tomaşaçysy üçin gije-gündiziň dowamynda açykdyr.
“Ipsos” halkara barlag kompaniýasy 2017-nji ýylyň oktýabr-noýabr aýlarynda dünýäniň 47 ýurdundan telewizion ülňülere laýyklykda barlag geçirende her hepdede 100 million adamynyň “RT” teleýaýlymyna seredýändigini äşgär etdi. Şunlukda, 2015-nji ýylda barlag geçirilen dünýäniň 38 ýurdunda her hepdede “RT” ýaýlymyň tomaşaçylary 70 milliondan 95 milliona çenli artdy.
Mundan başga-da, “RT” internet ulgamynda iň meşhur täzelik ýaýlymlaryň biri bolup durýar. Häzirki döwürde «RT» ýaýlymlaryna edilýän tomaşalaryň umumy sany 5 milliarddan geçýär. «RT» edilýän tomaşalaryň sany boýunça “BBC” teleýaýlymyndan bäş esse ýokarydyr, şeýle hem “CNN” we “Euronews” teleýaýlymlaryndan bolsa degişlilikde 2 we 3 esse ýokarydyr. “RT” ýaýlymynyň onlaýn tomaşaçylary aýda 50 millionlyk görkezijä golaý barýar. Şunlukda, “RT” toparlarynyň saýtlaryna girýän adamlaryň sany “Similar Web” maglumatlaryna laýyklykda 157 milliondan gowrakdyr.
Şunuň ýaly iri mediaholdingiň tejribesi Türkmenistan üçin örän peýdaly bolup biler. Hormatly Prezidentimiz Gurbanguly Berdimuhamedow maglumat syýasatyny ählumumy habarlar akymyna goşulmaga gönükdirýär. Döwlet Baştutanymyz ýurdumyzyň žurnalistika ulgamynyň öňünde täze tehnologiýalary öwrenmek we ornaşdyrmak, halkara habarlar bazarynda milli täzelikleri ilerletmek, ýurdumyzyň anyk keşbini döretmek we tutuş dünýäniň tomaşaçylaryna, okyjylaryna amala aşyrýan özgertmeleri, ýetilen sepgitleri, halkymyzyň abadançylygyna, döwletleriň we sebitiň howpsuz hem-de durnukly ösüşine gönükdirilen başlangyçlarymyzy ýetirmek babatda anyk we gaýragoýulmasyz wezipeleri goýýar.
Şunlukda, “Russia Today” teleýaýlymy bilen ýola goýulýan hyzmatdaşlyk türkmen kärdeşleriniň guramaçylyk-tehniki geňeşmeler babatda bolşy ýaly, hünär taýdan ösmegi, häzirki zaman tejribelerini özleşdirmegi, häzirki döwürde žurnalistlere we maglumat giňişligi ýaly netijeli bazarda mynasyp bäsdeşlik etmegi üçin köpçülikleýin habar beriş serişdeleriniň işgärlerine oňyn täsirini ýetirer.
Türkmenistandan iki topar işewür gatnaşyklaryň çäklerinde “RT” teleýaýlymynda hünär kämilleşdiriş okuwyny geçdi. Kämilleşdiriş okuwyny geçenler zerur bilimi, ukyplary we mahabat, maliýeleşdirmek we habarlary ýaýratmak usullaryny ele aldylar.
Maý aýynyň başynda “RT” teleýaýlymyň topary Türkmenbaşynyň Halkara deňiz portunyň açylyşy hakynda ýörite reportaž taýýarlamak üçin biziň ýurdumyza geldi. Teleýaýlymyň beýleki toparynyň ýakynda bolan sapary mahalynda ägirt uly mümkinçilikleri bolan ýurt hökmünde Türkmenistan hakynda dünýä tomaşaçylaryna giňden gürrüň bermek maksady bilen surata düşürmek we bilelikdäki taslamalary taýýarlamak üçin täze pikirler emele geldi. Köne düşünjeleri aradan aýryp, täze nukdaýnazardan gürrüň bermek we Garaşsyz, Bitarap döwletimize täzeçe nazar bilen garamak hormatly Prezidentimiz Gurbanguly Berdimuhamedowyň ýolbaşçylygynda amala aşyrylýan parahatçylyk we hyzmatdaşlyk syýasatyny beýan etmek üçin giň mümkinçilikler döredi.
Soňra “RT” ýaýlymynyň işgärleri milli Liderimiziň başlangyjy boýunça geçirilýän “Amur — Hazar 2018” halkara awtorallisi ýaly taslama bilen içgin gyzyklandylar. Ol dünýäniň awtomobil sporty senenamasy, şeýle hem agyr atletika boýunça dünýä çempionaty babatda maglumat taýýarlamaga mümkinçilik berdi. Agyr atletika boýunça dünýä çempionatyna gatnaşmak üçin dünýäniň ýüze golaý ýurdundan türgenler gelerler. Umuman, ýygjam maglumat gatnaşyklaryny ýola goýmak üçin pikirleriň çäklerinde Türkmenistan hakynda onuň häzirki döwri, medeni mirasy, syýahatçylyk aýratynlyklary barada dokumental filmler toplumynyň surata düşürilmegini öz içine alýar.
Şeýlelikde, Garagumuň merkezindäki özboluşly desga “RT” teleýaýlymynyň işgärleriniň ünsüni özüne çekdi. Derwezedäki täsinlik indi onýyllyklaryň dowamynda dünýäniň syýahatçylaryny özüne çekýär. Türkmen kärdeşleriniň ugratmagynda olar bu täsirli ýerde boldular we surata düşürilmegi meýilleşdirilýän çäreleri kesgitlediler. Şonda internet ulanyjylara dünýäniň iň täsin desgalaryna 360 gradus formatynda tomaşa etmäge mümkinçilik dörär.
Ýeri gelende aýtsak, Derwezäniň ýalynly künjeginde geljekki filmiň parçalary görnüşinde surata düşürilen wideogörnüşleriň “RUPTLY” saýtynda goýlandygyny we onuň ilkinji gününde beýleki serişdeler boýunça ýaýradylandygyny bellemeli. Olaryň hatarynda Russiýanyň “Zwezda”, “Mir TW”, Awstriýanyň “Krone Multimedia”, Latyn Amerikasynyň “Telesur”, Wenesuelanyň “La tele Tuya”, Panamanyň “TVN Media”, Türkiýäniň “Milliýet”, şeýle hem “Press TV”, “April TV”, “Rossiýa segodnýa”, “Channel 360” ýaly halkara media toparlary we beýlekiler bar.
“RUPTLY” toparynyň Türkmenistanda bolmagy bilen baglanyşykly makala hem-de Derweze täsinligi hakyndaky wideogörnüşler ählumumy ulgamyň täze serişdeleri bolan “Orient”, “Media — Türkmen” habarlar agentliklerinde ýerleşdirildi.
“RUPTLY” meýilnamasynda Türkmenistanyň ajaýyp ýerleri hakynda wideogörnüşler toparyny taýýarlamak bar. Munuň özi müňlerçe jahankeşdede uly gyzyklanma döreder. Şeýle ajaýyplyklaryň hatarynda dinozawrlaryň aýak yzlary, «Köwata” ýerasty köli we başga-da türkmen topragynyň köp sanly täsinlikleri bar. Häzirki döwürde hormatly Prezidentimiz Gurbanguly Berdimuhamedowyň tagallasy bilen täze hil derejesinde dikeldilýän Beýik Ýüpek ýolunyň ugrundaky taryhy-medeni ýadygärlikleriň bu sanawyň dowamy boljakdygy gürrüňsizdir.
Türkmenistanyň başlangyjy boýunça ýurdumyzda amala aşyrylýan sebit möçberli taslamalar, onuň ykdysadyýeti, medeniýeti halkara habar beriş serişdeleriniň ünsüni özüne çekýär. Aşgabat şäheri dürli ýurtlaryň ugurdaş habarlar bileleşikleriniň hyzmatdaşlygy üçin möhüm meýdança öwrülýär.
Şu ýyl paýtagtymyzda Aziýa — Ýuwaş ummany habar beriş bileleşiginiň Baş Assambleýasynyň 55-nji mejlisi geçiriler. Ol Aziýa ýurtlarynyň we beýleki sebitleriň 69 ýurduny, şol sanda Türkmenistany özüne birikdirýär.
Şeýle hem “RT” ýaýlymy Türkmenistanyň Döwlet habarlar agentligi (TDH) bilen hyzmatdaşlyk etmek hakyndaky ylalaşyga gol çekmek meýilleşdirilýän bu foruma gatnaşmaga gyzyklanma bildirýär.
Munuň özi ýurdumyzyň habar beriş serişdeleriniň öz täzeliklerini, habarlaryny, makalalaryny daşary ýurtlaryň öňdebaryjy serişdelerinde ýerleşdirmegiň hasabyna öz tomaşaçysyny has-da giňeltmegiň ýolundaky möhüm ädimdir. Beýleki bir tarapdan bolsa, şunuň ýaly hyzmatdaşlyk tejribe alyşmak, täze tehnologiýalary peýdalanmak, bilelikdäki taslamalary durmuşa geçirmek, şeýle hem ýurdumyzyň teleýaýlymlarynyň täze internet giňişligini we aragatnaşyk serişdelerini özleşdirmekleri üçin täze mümkinçilikleri açýar. Bu bolsa milli žurnalistikamyzda has ýokary hilli habarlar serişdeleriniň döredilmegini şertlendirer we hünär ussatlygyny ýokarlandyrar hem-de bu ulgamdaky döredijilik gatnaşyklaryny ösdürer.
Türkmenistan bilen beýleki ýurtlaryň arasynda habarlary alyşmak babatdaky gatnaşyklar hormatly Prezidentimiz Gurbanguly Berdimuhamedowyň Hökümet ýolbaşçylary, halkara guramalaryň baştutanlary, dünýäniň döwlet hem-de işewür toparlarynyň wekilleri bilen geçirýän ýokary derejedäki gepleşikleriniň barşynda ara alyp maslahatlaşylmaga hödürlenýär. Hyzmatdaşlykda möhüm maglumatlary ýaýratmagyň esasy guraly bolan köpçülikleýin habar beriş serişdelerine aýratyn orun degişlidir diýip, döwlet Baştutanymyz belleýär hem-de ýurdumyzyň köpçülikleýin habar beriş serişdeleriniň öňünde halkara gatnaşyklary giňeltmek, halkara bileleşigiň ýurdumyzyň häzirki döwri, onuň ýeten derejesi we üstünlikleri barada habarly bolmagyny ýokarlandyrmak üçin göni gatnaşyklary ýola goýmak boýunça anyk wezipeleri goýýar.
Munuň özi “Türkmenistan — Beýik Ýüpek ýolunyň ýüregi” şygary astynda geçýän ýylyň özboluşly nyşany bolmak bilen, ýurdumyzyň köpçülikleýin habar beriş serişdeleriniň halkara hyzmatdaşlyk gatnaşyklaryny ösdürmäge täze itergi berer. Çünki habarlar giňişligi ýurtlaryň we halklaryň arasynda ykdysady hem-de medeni gatnaşyklar üçin netijeli meýdança, diplomatiýanyň, ösüşiň serişdesi, açyk, parahatçylyk söýüjilik gatnaşyklarynyň esasy bolup hyzmat edýär.
Çeşme: turkmenistan.gov.tm
Türkmenistan ählumumy maglumatlar ulgamyna goşulýar
Ýakynda «Russia Today» halkara teleýaýlymynyň topary Türkmenistanda boldy. Munuň özi türkmen kärdeşleri bilen maglumat alyşmagyň mümkinçiliklerini, hyzmatdaşlyk hakyndaky resminamanyň taslamasyny işläp taýýarlamak bilen baglanyşykly sapara öwrüldi. Russiýaly žurnalistleriň pikirine görä, häzirki döwürde bu ugruň uly geljegi bardyr.